Tiltuv 2 AEU - Thailhai ngaol-aoq, naol neq, maldil - Bible Search\nTiltuv 1 Tiltuv 3\nMaldil tsaq nail neema thaqtsaol nail phaq\n1Thailhai ngaol-aoq, naol neq, maldil tsaq nail phaq bhai taivq-ail ya cavq ya cov bhiq nail ngaol. 2Aqbhal joiqmaoq juq bhai, yaolphaol nia nail neema aol lal nia dai maqkhaiq, yu ev heeq phaq-ail doevq nia dai maqkhaiq, neema ivqdao dai, thaq nia dai maqkhaiq, maldil tsaq nail neema thaqtsaol nail phaq aol lal dai maqkhaiq, goil nail gaiq-a nail phaq aol lal dai maqkhaiq, daq tsaol ol tsaol nail neema aol lal nia dai maqkhaiq, cavq bhiq cov bhiq yaoq.\n3Alhai dul dai aqphiq joiqmaoq juq bhai iqsanl, Miqyail bhai ev nail lavqkhoel bhai doevq nia jaol nia dai, cavq bhiq cov bhiq yaoq. Yu nail ganl ge doil nail tsaol-aq khi mail aqheeq tsilju nail ullul al jaiq daol jel nail tsaol-aq maq ya pevq-ail. Aqmeeq phaq cavq bhiq cov bhiq nia nail tsaol-aq ya pevq nail ngaol. 4Aqyu juq alhai nl haq neq, aqkovq maq jiav lal-a nail yaqmai-aq juq bhai yovqgavq nail yovjil khi mail yaq juq bhai gaiq-a nia lal dai, cav bhiq cov bhiq nail tsaol-aq pevq lal nail ngaol. 5Al ovqtavq, yaqmai-aq al juq, yovqgavq nail neema bhai gaq lai nia nail tsaol-aq, haol nail tsaol-aq, yovqgavq nail ildaoq bhai heldaiq phail nia nail tsaol-aq, neema meeq nail tsaol-aq khi mail yovqgavq nail yovjil nail kov-uvq bhai jaol nia nail tsaol-aq pevq lal nail ngaol. Aqyu juq alhai pevq lal haq neq, yu Miqyail nail daoq bhai khal ge movq-ail maq ge nia-ail.\n6Alhai dul dai, aqkovq maq jiav lal-a nail yaqyov-aq juq bhai iqsanl, yovqgavq nail neema bhai gaq lai nia dai, gaq bivq yaoq. 7Aqyu juq saol oil nia dai, yaoq phaq yaoq-ao nee nail lavqkhoel, aqmeeq phaq nl daiq bhiq yaoq. Cavq bhiq cov bhiq-u phao, yu ev heeq phaq-ail aqhaol haol dai, cavq bhiq cov bhiq yaoq. 8Yu oeqbal thaq duq maq jiav dai, maldil tsaq nail phaq bhai tavq nail daoq cavq bhiq cov bhiq yaoq. Alhai cavq bhiq cov bhiq haq neq, ngadao bhai neejiav jiav nail tsaol-aq ngadao bhai khul teevq phaq iqsanl ge doil nail phaq maq jiav dai, ya haqsil nail ngaol.\n9Yaqkav juq bhai iqsanl, ilheel gaq nail kov-uvq bhai aqmeeq-ai jaol khi, yaoq phaq yaoq-ao nee nail lavqkhoel ilheel gaq neekhaol sil dai, nl bhiq khi, daoq pov maq ya kovq lai dai, cavq bhiq cov bhiq yaoq. 10Al ovqtavq, ilheel gaq nail yalkav maq ya khoiq ail. Aqyu juq bhai, “Saljial ivq nail lavqkhoel nee nuljuq nail ilheel gaq nail ganl bhai aqmeeq-ail nl yaoq” dai iqsanl, cavq bhiq cov bhiq yaoq. Alhai nl haq neq, ngadao bhai Hevqkovq nail gaq pevq nail Miqyail nail ganl cavq bhiq cov bhiq nail phaq neq, yaoq phaq yaoq-ao nee mao-ail meeq lao thaq nial dai, bhaqlaoq kheq dai, dov lal nail ngaol.\n11Khul khi mail dai ngal-aq, tsaol-aq iqsanl bhai hevqkovq nail dai khi, Miqyail nail geeqlaoq eeljaol dov lee-a nail ngaol. 12Geeqlaoq eeljaol al, ngadao bhai niailhai cavq lavq cov lavq-a nail ngaol. Miqyail bhai maq ev nail phaq bhai iqsanl, yeel niil yeel khe maivjeel jeel nail juq bhai iqsanl khaonq ha yaoq dai, cavq lavq cov lavq-a nail ngaol. Miltsaq kovtavq bhai jaol-u phao, yovqgavq nail neema bhai gaq lai nia nail tsaol-aq, aqsee aqdaol daol dai, doevq nail tsaol-aq khi mail Miqyail bhai ev nail tsaol-aq pevq yaoq dai iqsanl, cavq lavq cov lavq-a nail ngaol. 13Ngadao nail eeq dee heel deedee nail Miqyail pevq nail Hevqkovq nail gaq Yeiqsul Khali seiqleiq khaoqsail nail lavqkhoel nee dov lee nail geeqlaoq eeq nail aqn al n bhai noeqthunq khi daonq nail haqbhoil cavq lavq cov lavq nail ngaol. 14Yeiqsul neq, oeqbal yaoq phaq yaoq-ao nee nail lavqkhoel nee ngadao bhai ul kovq lavq-a nail nee ovqtavq, aivq nail haqbhoil meeq nail haol nail tsaol-aq bhiq pevq lal dai, aivq nail aqmaol laol bhiq-a nail ngaol. Tsaol-aq al neq, aqmeeq phaq nl movq deedee nail neema aol nail ngaol.\n15Ganl niil juq aqmeeq-ai cavq bhiq cov bhiq yaoq. Bhaqaoq teevq bhee aol nail lavqkhoel aqyu juq bhai gaq bivq khi, aqyu juq-i mail nl laiq-a nail juq bhai cavq navq bhiq yaoq. Tsaol-aq teevq gaq iqsanl naoq bhai khal ge movq-ail, thaq bhiq ge.


Gaqlaqtil 5 AEU - Ngadao bhuq ail-a nail tsaol-aq pevq - Bible Search\nGaqlaqtil 4 Gaqlaqtil 6\nBhuq ail-a nail tsaol-aq ngel-i mail, ivqdao dai jaol yaoq\n1Ngadao bhuq ail-a nail tsaol-aq pevq lal dai, Khali ngadao bhai bhi bhuq-ail lavq-a nail ngaol. Alheel ngel-i mail, ivqdao dai jaol yaoq. Aoldaoq kovqdaoq nail Yaqkav thaq gaoq jiovq.\n2Ngal neq, Paolluv ngaol. Ngal nuljuq bhai ge lavq bhel. Nuljuq bavkov uqjaq oev nail Yuldav nail tsaol-aq nail aol thaoq haq neq, Khali nuljuq nail haqbhoil ganl maq tsoiq-ail. 3Bavkov uqjaq oev nail aol khal thaoq nail tsaol-aq bhai ngal teevq pov gaoq ge lavq bhel. Aol al thaoq nail tsaol-aq Yuldav nail tsaol-aq nail Aoldaoq Kovqdaoq iqsanl bhai, ya nl bhee nail ngaol. 4Aoldaoq kovqdaoq bhaqda nee, tsaq nail daol nail tsaol-aq pevq lal naol dai, nuljuq khal noeq nail juq, Khali bhai gaoq ceiv ceiv-aoq nail ngaol. Nuljuq neq, Khali nail geeqlaoq eeljaol nail lavqniil phao jiiv dol-aivq khi jaol nail tsaol-aq pevq nail ngaol. 5Ngadao juq Yeiqsul bhai neema thaqtsaol nail bhaqda nee, tsaq nail daol nail tsaol-aq pevq lal dai, noeqthunq khi, Aqhaqlal Miqyail bhai juq nail lavqkhoel nee daonq thailthaiq nail ngaol. 6Khul khi mail dai ngal-aq neq, Yeiqsul Khali nail lavqkhoel bhai jaol nail tsaol-aq juq nail haqbhoil neq, bavkov uqjaq oev khi ngaol-aoq, maq oev khi ngaol-aoq, teevq phaq-ail ganl maq tsoiq-ail. Goil nail gaiq-a nail phaq nl dol hal dol lavq nia dai, neema thaqtsaol nail al phaq taivq-ail ganl tsoiq nail phaq pevq nail ngaol.\n7Iqmoeq-u neq, nuljuq aqmeeq-ai tsaol-aivq-a nail ngaol. Maldil tsaq nail haoqnao bhai maq ya tsaothel-aivq dai, khaq sil gaq nuljuq bhai lav tsoiq nail-aiq. 8Nuljuq bhai jalmul mul nail al neq, nuljuq bhai khul-a nail, Miqyail nail lavqkhoel nee dov lee-a nail, maq ngel-ail. 9Daoqma uqhuq daoq teevq dao ge-ai thaq nail khe-ai, deqtsiq micil cil teevq-eel ngaol-aoq, khaqmul teevq heeq heeq lao bhai bhi bhaonq lal nia nail ngaol. 10Ngal noeq nail khe-ai nuljuq iqsanl mail noeq dai, ngal Yeiqsul bhai juq juq-ail, neema thaqtsaol naol. Thailhai ngaol-aoq, nuljuq nail neema bhai lav suqsaq lal nail khul gaq maqkhaiq, Miqyail-i mail yalkhaq dal nail bhai ya daq naol. 11Aqivq jaqbheq juq-ol, bavkov uqjaq oev nail aol thaoq yaoq dai, ngal cavq nail cov nail ngel haq neq, khul khi mail khoeq nail jiovq nail bhai ngal ya daq thailthaiq ngel-ail. Ngal alhai cavq nail cov nail ngel haq neq, lavqyavq nail ganl ngal cavq thailthaiq nail daoq al juq neq, yu nail haqbhoil phaqthiq thiq nail daoq juq maq ngel yaoq-aol. 12Nuljuq nail neema bhai lav suqsaq lal nail tsaol-aq al juq bhai, yovqgavq bhai yovqgavq bhi oev ha gil movq-ail nial.\n13Aqivq jaqbheq juq-ol, nuljuq bhuq-ail lao ail-a nail tsaol-aq ya pevq dai, Miqyail nuljuq bhai khul-a nail ngaol. Thailhai ngaol-aoq, bhuq-ail lao ail-a nail al bhai yovqgavq nail aqsivq haqjoil khal pevq movq nail khe-ai, thaq yuq. Goil nail gaiq-a nail lavqkhoel teevq gaq nail yaqkav teevq gaq jiovq yaoq. 14Khul khi mail dai ngal-aq neq, “Naoq nail aqmaol bhai gaiq-a nail khe-ai, naoq nail aqjail bhai jaol nail tsaol-aq bhai gaiq-a yaoq” dai, bivq-ai thaq nail daoq al daoq nail lavqkhoel bhai, aoldaoq kovqdaoq iqsanl mail bhee lal-a nail ngaol. 15Thailhai ngaol-aoq, nuljuq khaq pheeljaq khi, teevq gaq nee teevq gaq keivq heivq jaq haq neq, nuljuq pav-ail sav-ail khi cov-ail nail bhai yaolphaol yaoq.\nAqhaqlal Miqyail nail aqheeq juq\n16Aqhaqlal Miqyail hel-aivq lavq nail khe-ai, ail yaoq dai, ngal ge movq-ail nial. Alhai ail haq neq, nuljuq aqsivq haqjoil nail neenoeq neekhaol haoqnao maq ail yaoq-aol. 17Khul khi mail dai ngal-aq neq, aqsivq haqjoil nail neekhaol neq, Aqhaqlal Miqyail bhai lav tsoiq khi, Aqhaqlal Miqyail iqsanl aqsivq haqjoil nail neekhaol bhai lav tsoiq nail ngaol. Nuljuq nl movq nail khe-ai maq ya nl dai, al nvq gaq teevq gaq nee teevq gaq genl dev nail ngaol. 18Aqhaqlal Miqyail hel-aivq lavq nail bhai nuljuq ail haq neq, nuljuq aoldaoq kovqdaoq nail kov-uvq bhai, maq jaol yaoq-aol.\n19Aqsivq haqjoil nail neekhaol bhaqda nee nl-a nail ganl juq neq, niailhai bhaqlaoq kheq dai, moel lal-a nail ngaol. Khaqmiq sev nail, maq meeq maq haol nail phaq nl nail, maq tsaq maq daol nail lavqkhoel nee iqthaiq tavq jaol tavq nail. 20Thaoqphaoq aqma maolkhoel bhai uqhuq thaoq nail, laol nail sail nail, teevq gaq nee teevq gaq neejiav jiav nail, khaq pheeljaq nail, yu bhai neekhaol maq sil nail, neema phail deedee nail, yovqgavq nail haqbhoil taivq-ail saol-nvq nail, gaoq ail gail ail nail munl bhoilpav nail. 21Yu bhai maivjeel jeel nail, jilpheeq daol bov nail, maq tsaq maq daol nail bhaoqaiq lav sav nail, alhai nl nail juq ngaol. Alheel phaq nl nail tsaol-aq, Miqyail Milkhaoq bhai maq ya aol lai-ail dai, iqmoeq-u khe pov ngal nuljuq bhai ge bhiq-a nail khe-ai, niil aq-il thal khe pov iqsanl ge lavq bhel.\n22Thailhai ngaol-aoq, Aqhaqlal Miqyail nail aqheeq neq, goil nail gaiq-a nail, lavqkhiq tsail nail, neesal-ovq nail, neenoeq heelma ma dai noeq nail, gaoqhaq gaiq-a nail, aqmeeq phaq aol nail, saljial ivq nail. 23Neema neenuq neebeiv aol nail, yovqgavq nail neema bhai gaq lai nail, niil juq ngaol. Niil juq thaq nl dai, gevq-ai thaq nail aoldaoq kovqdaoq teevq daoq iqsanl maq jiav-ail. 24Yeiqsul Khali bhai khal tavq nail tsaol-aq, yovqgavq nail aqsivq haqjoil phao maqkhaiq, aqsivq haqjoil nail neenoeq neekhaol khi maivjeel jeel nail juq bhai maqkhaiq, lavqyavq kovtavq bhai tavq heivq-ao nail ngaol. 25Ngadao Aqhaqlal Miqyail bhai juq juq-ail aqdoevq doevq nail ngel haq neq, Aqhaqlal Miqyail-i mail hevq daiq lavq nail phao, ail bhel. 26Neema eeq nail maqkhaiq, iqdaiq iqtsai dov lal dai nl nail maqkhaiq, teevq gaq nee teevq gaq maivjeel jeel nail maqkhaiq niil juq bhai khaonq ha bhel.


Maqthaiq 3 AEU - Aqn aqyanq al lavqkhoel, ulcuvq saol - Bible Search\nMaqthaiq 2 Maqthaiq 4\nUlcuvq saol bhiq nail Yaolhaq daoq cavq cavq nail ganl\n1Aqn aqyanq al lavqkhoel, ulcuvq saol bhiq nail Yaolhaq dai, khul nail teevq gaq dov lal khi, Yuldav milkhaoq haqtsoiq haqyal bhai daoq cavq cavq bhiq-a nail ngaol. 2Aivq ge nail: “Oeqbal noeq pov yaoq. Khul khi mail dai ngal-aq neq, Nqtavq Milkhaoq kev lee-aiq nail ngaol” dai, gul nail ngaol. 3Miqyail nail haqbhoil gedan nail Ilsaqyal-i mail ge-ai thaq nail daoq neq, Yaolhaq bhai ge movq nail ngaol.\nlav daol yaoq’ dai,\n4Yaolhaq neq, laolthao nail aqmevq-i mail yavq-ai thaq nail aqgaq aqdoi doi khi, aqjiovq bhai jaiqyaq bavkov nail jiovqpavq pavq-nvq thaq nail ngaol. Aivq neq, noelbhoel khi mail bhaiqtsil bhaiqeel jaq nail ngaol. 5Aq-u phao, Yeiqlulsaqlaiq meenq bha jaol nail tsaol-aq juq maqkhaiq, Yuldav milkhaoq doi dai jaol nail tsaol-aq juq maqkhaiq, Yaoldaq laoljaol aqjail doi dai jaol nail tsaol-aq juq maqkhaiq, aivq jaol nail bha maodai lal-a nail ngaol. 6Aqyu juq yovqgavq nail oeqbal yovqgavq ge dov bhiq khi, Yaoldaq laoljaol bhai Yaolhaq-i mail ulcuvq bhi saol-a nail ngaol.\n7Phaqliqsail juq khi mail Saqduqgail juq iqsanl, aivq-i mail ulcuvq bhi saol nail dai khi, lee nail bhai Yaolhaq ya moel-u phao, aqyu juq bhai niailhai ge bhiq-a nail ngaol: “Haqeiv nail eellel khe-ai dul nail yaq juq-ol, yaqhao kev lee nail Miqyail neema phail nail phaq bhai ya jel-ail dai, nuljuq bhai khaq sil gaq ge lavq-a nail-aiq. 8Nuljuq oeqbal noeq pov-aoq thaq nail dai, bhaqlaoq kheq dai dov lal dai, doevq yaoq jaol yaoq. 9Aqbhaqlaqhaq neq, nvjuq nail aqbhu ngaol dai, ge haq neq, Miqyail neema phail nail phaq bhai ya jel-ail naol dai, nuljuq thaq noeq. Ngal nuljuq bhai ge lavq bhel. Lovmav niil juq iqsanl, Aqbhaqlaqhaq nail yaq pevq gil lal dai, Miqyail nl nia nail ngaol. 10Niil aq-il iqsanl, Miqyail neq, aqbhaol daoqthaoq bhai hailjaol bavq thaq-ai thaq nail ngaol. Alheel ngel-i mail, aqheeq aqmeeq maq heeq lee nail aqbhaol yaoq bhaol yaoq-ao nee bhai thul ha khi miqjaq lavqkhoel bhai bavq poiv nail ngaol.\n11Nuljuq oeqbal noeq pov-a nail ngel-i mail, ngal nuljuq bhai ulcuvq lavqkhoel-ai ulcuvq saol bhiq thailthaiq nail ngaol. Thailhai ngaol-aoq, ngaq nail haoqnao lee thailthaiq nail gaq neq, ngaq-ai nee maqtsil bhaqaoq eeq nail ngaol. Ngal neq, aivq nail saiqnaov neeqtsaq bhai pheel nail iqsanl maq geel-nvq-ail. Aivq neq, Meeqnail Haolnail Aqhaqlal lavqkhoel nee maqkhaiq, miqjaq+ lavqkhoel nee maqkhaiq, nuljuq bhai ulcuvq saol lavq nail ngaol. 12Aivq nail aqlavq bhai, gov bhoehaol nail tsalbhoe nieivq thaiq-ai thaq nail ngaol. Aivq aivq nail gov bhoi bhai bhoehaol khi, gov aqmal juq bhai neq, govjil lavqkhoel bhai phi bhoel nail ngaol. Thailhai ngaol-aoq, gov koevq juq bhai neq, teevq thal-iq maq miv lai nia nail miqjaq-i mail kheq ha nail ngaol” dai, Yaolhaq ge nail ngaol.\n13Aq-u phao, Yeiqsul ulcuvq saol nail dai khi, Gaqliqlail milkhaoq nee mail, Yaoldaq laoljaol bhai Yaolhaq jaol nail bha lee-a nail ngaol. 14Yaolhaq Yeiqsul bhai lav tsoiq khi ge nail: “Ngal neq, naoq-i mail ulcuvq bhi saol heeq phaq-ail tsaq nail tsaol-aq ngaol. Ngaq-i mail ulcuvq bhi saol nail dai, khi mail naol lee-a nail laiq” dai, naldaiq bhiq-a nail ngaol.\n15Thailhai ngaol-aoq, Yeiqsul aivq bhai ge bhiq-a nail: “Niil aq-il nl lavq yaoq. Khul khi mail dai ngal-aq neq, Miqyail nail neenoeq bhee lal dai, ngadao nl nail neq, tsaq nail ngaol” dai, ge bhiq-a nail ngaol. Aq-u phao, Yaolhaq aivq bhai ulcuvq saol bhiq-a nail ngaol.\n16Yeiqsul ulcuvq saol gaq khi, ulcuvq lavqkhoel nee dov lal-u phao, teevq pov taivq-ail, nqtavq phao lal khi, Miqyail nail Aqhaqlal khaoqkhoiq khe-ai aivq nail kovtavq bhai, deivq lee-a nail bhai, ya moel-a nail ngaol. 17“Tsaol-aq niil gaq neq, ngal mailma-ail gaiq-a nail ngaq nail Yaqyov ngaol. Ngal aivq bhai neekhaol sil deedee naol” dai, nqtavq nee aqthel meel dov-aivq leevq-a nail ngaol.


Eˇfeˇsuˆ 1 (Ephesians 1)\n1G'uiˬ sah ve a loˍ cawˇ ve hta˰ pa taw, Yeˍsuˆ Hkri˰ ve tcuh yaˇ hpeh˰ ve ngaˬ Pawˇlu˰ lehˬ, Eˇfeˇsu˰ venˇ hk'aw chehˇ ve Hkri˰ yaˇ hpeh˰ leh Yeˍsuˆ Hkri˰ hta˰ yonˍ yeˬ ve chaw hui hta˰ li˰ chi teˇ k'oˆ bvuh˰ laˇ ve yoˬ. 2Ngaˬ hui ve Awˬ pa G'uiˬ sha leh Jawˇ mawˇ Yeˍsuˆ Hkri˰ ve awˬ bon awˬ shinˉ leh dawˇ sha gaˇ sha tuˬ nawˬ hui geh cawˬ piˇ-oˆ.\nYeˍsuˆ hta˰ pa taw awˬ bon g'a ve awˬ lawn\n3Ngaˬ hui Jawˇ mawˇ Yeˍsuˆ Hkri˰ ve Awˬ pa G'uiˬ sha hta˰ chiˇ mvuh-o. Yawˇ lehˬ, co ha hpawˇ awˬ pon mvuhˇ naw ma hta˰ caˉ da˰ ve awˬ bon teˇ ceuˬ le le, Hkri˰ hta˰ cuˇ leh ngaˬ hui hta˰ na˰ laˇ peuˬ. 4Miˬ guiˬ maˇ te hpanˍ sheˍ htaˇ ka˰, G'uiˬ sha lehˬ ngaˬ hui hta˰ ha˰ leh, Hkri˰ awˬ hk'aw lo ngaˬ hui ha˰ leuˇ yuˬ taˍ peuˬ. Ngaˬ hui lehˬ, yawˇ mehˆ g'uˇ suhˍ da˰ kehˬ ve chaw leh, ya˰ kuiˬ maˇ cawˬ ve chaw g'a hpe˰ tuˬ, yawˇ ngaˬ hui hta˰ leuˆ yuˬ taˍ ve yoˬ.\n5Yeˍsuˆ Hkri˰ hta˰ pa taw ngaˬ hui G'uiˬ sha ve awˬ yaˇ hpeh˰ la tuˬ, awˉ lawˉ htaˇ ka˰ yawˇ ngaˬ hui hta˰ fuiˍ teh taˍ peuˬ. Chi hk'e te tuˬ, G'uiˬ sha yawˇ nyi ma cawˇ ve yoˬ. 6Yawˇ ve awˬ bon hta˰ chiˇ mvuh tuˬ, G'uiˬ sha ha˰ jaˇ ve yawˇ ve Yaˇ hpu awˬ hk'aw lo, awˬ me˰ awˬ hponˇ cawˬ ve yawˇ ve awˬ bon ngaˬ hui hta˰ yawˇ pe˰ laˇ taˍ ve yoˬ. 7Yaˇ hpu ve awˬ suhˍ hta˰ pa taw, yawˇ awˬ hk'aw lo ngaˬ hui htaiˍ hk'aw ve hta˰ g'a peuˬ. Yeˍsuˆ yawˇ ve awˬ bon uiˍ jaˇ maˇ jaˇ ve hta˰ pa taw, ngaˬ hui ve ya˰ kuiˬ jiˆ kuiˬ teˇ hpaˍ hta˰ yawˇ hpehˇ hk'a laˇ ve yoˬ.\n8Cuˇ yiˍ maˍ yiˍ leh shiˍ puiˉ ve awˬ hk'aw lo ceh tiˉ, G'uiˬ sha ve awˬ bon ngaˬ hui hta˰ shaˬ te shaˬ maˇ la tuˬ yawˇ te laˇ ve yoˬ. 9Awˬ lawn k'o, pon laˬ htaˇ G'uiˬ sha ve a loˍ lehˬ faˉ taˍ ve ka˰, chi beu˰ ngaˬ hui hta˰ G'uiˬ sha yawˇ hpeu˰ maˍ laˇ peuˬ. Yeˍsuˆ hta˰ cuˇ leh chi hk'e te tuˬ yawˇ nyi ma cawˇ ve yoˬ. 10Hk'aˬ hk'e le teh˰ k'oˆ k'o, awˬ yanˇ biˇ la ve teˇ yanˇ, mvuhˇ naw ma hk'oˆ cawˬ ve awˬ ceuˬ hk'a peu-eˬ maˇ k'oˆ, miˬ guiˬ hk'oˆ cawˬ ve awˬ ceuˬ hk'a peu-eˬ maˇ k'oˆ, Hkri˰ awˬ hk'aw lo G'uiˬ sha tcuhˉ da˰ caˉ da˰ piˇ leh, yawˇ hta˰ uˉ peunˍ tcuh tuˬ yoˬ.\n11Yeˍsuˆ hta˰ pa taw, ngaˬ hui htawˇ awˬ shinˉ caˇ shehˍ hpaˇ hpeh˰ la peuˬ. Yawˇ a loˍ cawˇ ve hk'e hk'a peu-eˬ hta˰ te ve yoˬ. G'uiˬ sha lehˬ, yawˇ dawˇ taˍ ve hk'e, awˉ lawˉ htaˇ ka˰ ngaˬ hui hta˰ fuiˍ teh taˍ peuˬ. 12Hkri˰ hta˰ awˉ lawˉ dawˇ law taˍ ve ngaˬ hui teˇ hpaˍ lehˬ, yawˇ ve awˬ me˰ awˬ hponˇ hta˰ chiˇ mvuh tuˬ ve awˬ pon, yawˇ ngaˬ hui hta˰ fuiˍ teh taˍ peuˬ.\n13Nawˬ hui htawˇ, nawˬ hui g'a ponˬ ve awˬ lawn ha lehˬ ve bon hkawˇ teh˰ k'oˆ ve, hteˇ ve cawˇ ve tawˇ hkawˇ hta˰ g'a kaˇ peuˬ leh, Yeˍsuˆ hta˰ yonˍ peuˬ hk'aw˰ nawˉ, peuˬ laˇ tuˬ yoˬ teh˰ k'oˆ taˍ ve da˰ ve kehˬ ve Awˬ ha hpu hta˰ cuˇ leh, G'uiˬ sha nawˬ hui hta˰ maiˉ taˍ peuˬ. 14G'uiˬ sha ve awˬ shinˉ hta˰ ngaˬ hui hk'a biˇ g'a caˇ tuˬ ve hta˰ shiˍ tuˬ, chi beu˰ ka˰ yawˇ ve Awˬ ha hpu ngaˬ hui hta˰ pe˰ laˇ taˍ peuˬ. Chi lehˬ, yawˇ ve awˬ me˰ awˬ hponˇ hta˰ ngaˬ hui chiˇ mvuh tuˬ ve awˬ pon yoˬ.\nYawˇ hui dawˇ shiˍ dawˇ pawnˍ tuˬ bon lawˬ ve\n15Nawˬ hui Jawˇ mawˇ Yeˍsuˆ hta˰ yonˍ leh, Hkri˰ yaˇ hui hk'a peu-eˬ hta˰ ha˰ ve awˬ lawn ngaˬ g'a kaˇ peuˬ. 16Hk'e te leh, nawˬ hui hta˰ pa taw ngaˬ G'uiˬ sha hta˰ hk'aˬ htaˆ ka˰ chiˇ mvuh leh, nawˬ hui awˬ pon bon lawˬ chehˇ ve yoˬ. 17Ngaˬ bon lawˬ htaˇ, awˬ me˰ awˬ hponˇ uiˍ ve Awˬ pa hpeh˰ ve ngaˬ hui ve Jawˇ mawˇ Yeˍsuˆ Hkri˰ ve G'uiˬ sha lehˬ, yawˇ ve awˬ lawn hta˰ nawˬ hui shiˍ tuˬ, dawˇ shiˍ puiˉ ve nyi ma leh hpeu˰ maˍ ve teˇ hpaˍ hta˰ shiˍ puiˉ ve nyi ma yawˇ nawˇ hui hta˰ piˇ tuˬ ngaˬ lawˬ ve yoˬ. 18Yawˇ nawˬ hui hta˰ kuˬ yuˬ ve hta˰ pa taw, dawˇ law tuˬ hk'aˬ hk'e caˬ ve maˇ k'oˆ, Hkri˰ yaˇ hui g'a tuˬ ve awˬ shinˉ hk'aˬ ma uiˍ jaˇ maˇ jaˇ ve leh hk'aˬ ma awˬ me˰ awˬ hponˇ cawˬ ve maˇ k'oˆ, nawˬ hui ve nyi ma awˬ hk'aw lo hk'a tawˍ lehˆ dawˇ mawˬ hpeh˰ tuˬ ngaˬ bon lawˬ chehˇ ve yoˬ. 19Chi hk'oˆ ka˰, ngaˬ hui hk'a yonˍ ve chaw teˇ hpaˍ awˬ pon, k'oˆ maˇ peuˬ htaˇ hk'a gaˬ yawˇ ve kanˇ paˆ hk'aˬ ma uiˍ jaˇ ve hta˰ nawˬ hui shiˍ tuˬ ve ka˰, ngaˬ bon lawˬ ve yoˬ. Chi hta˰ G'uiˬ sha te htaˇ, kanˇ paˆ uiˬ jaˇ hehnˇ jaˇ ve awˬ hk'aw lo yawˇ te ve yoˬ. 20Kanˇ paˆ oˇ ve lehˬ, Hkri˰ hta˰ suh kuiˬ lo k'aw˰ te˰ tu la piˇ leh, mvuhˇ naw ma hk'oˆ G'uiˬ sha yawˇ ve la˰ sha paˉ lo yawˇ hta˰ mui tcuh taˍ ve yoˬ. 21Yawˇ lehˬ, uˉ peunˍ shehˍ hpaˇ hk'a peu-eˬ kanˇ paˆ uiˍ shehˍ hpaˇ hk'a peu-eˬ awˬ g'aˇ uiˍ shehˍ hpaˇ hk'a peu-eˬ, Jawˇ mawˇ hk'a peu-eˬ leh, awˬ meh hk'a cawˬ taˍ ve hk'a peu-eˬ, chi teˇ ca˰ na˰ maˇ k'oˆ, awˬ hk'aw˰ nawˉ teˇ ca˰ na˰ maˇ k'oˆ, chi hk'a peu-eˬ awˬ hk'oˆ hta˰ yawˇ uiˍ jaˇ mvuh jaˇ ve yoˬ. 22Awˬ ceuˬ hk'a peu-eˬ hta˰ yawˇ awˬ hawˉ lo G'uiˬ sha teh taˍ leh, Hkri˰ yaˇ awˬ moˍ hta˰ hk'a caˉ da˰ ve hk'a peu-eˬ awˬ hk'oˆ yawˇ hta˰ oˉ k'oˍ hpeh˰ piˇ laˬ ve yoˬ. 23Hkri˰ yaˇ awˬ moˍ lehˬ, Yeˍsuˆ ve awˬ to yoˬ. Hk'a peu-eˬ awˬ hk'aw lo yawˇ biˇ ve hk'e, hk'a peu-eˬ k'aw˰ biˇ la tuˬ yawˇ te chehˇ ve yoˬ.


Yaolhaq 15 AEU - Yeiqsul gaoq ge nail: “Ngal neq, - Bible Search\nYaolhaq 14 Yaolhaq 16\nYeiqsul neq, maldil aqheeq tsilju nail aqjiav daoqthaoq ngaol\n1Yeiqsul gaoq ge nail: “Ngal neq, maldil aqheeq tsilju nail aqjiav daoqthaoq ngaol. Ngaq nail Aqbhu neq, gaoqkhail lav sav nail aqheel ngaol. 2Aqheeq maq heeq nail ngaq nail lavqmeiv juq bhai, aivq he dil bhiq nail ngaol. Aqheeq heeq nail lavqmeiv juq bhai neq, gaoq bhi heeq jaiq lee nail dai khi, aivq ganl maq tsoiq nail lavqmeiv meiv yaq juq bhai thaiq ha nail ngaol. 3Ngaq-i mail cavq bhiq cov bhiq-a nail daoq bhaqda nee, nuljuq haol lal gaq-ao nail ngaol. 4Ngaq nail lavqkhoel bhai jaol yaoq. Ngal iqsanl, nuljuq nail lavqkhoel bhai jaol naol. Lavqmeiv juq neq, aqjiav daoqthaoq bhai maq covq cavq haq neq, aqyu juq bhai aqyu juq aqheeq maq heeq lee nia nail khe-ai, nuljuq iqsanl, ngaq nail lavqkhoel bhai maq jaol haq neq, aqheeq maq heeq lee nia-ail.\n5Ngal neq, aqheeq tsilju nail aqjiav daoqthaoq ngaol. Nuljuq neq, lavqmeiv ngaol. Khaq sil gaq maqkhaiq, ngaq bhai covq cavq khi, ngal iqsanl aqyu juq bhai covq cavq nail gaq neq, aqheeq maodai heeq lee nail ngaol. Ngaq bhai maq covq cavq haq neq, nuljuq khul teevq phaq iqsanl, maq nl nia-ail. 6Ngaq bhai maq khal covq cavq nail tsaol-aq neq, miltsaq bhai ga ail khi gee lai nail lavqmeiv khe-ai dul nail ngaol. Alheel nail lavqmeiv juq bhai govjil khi, miqjaq jaibhoil bhai gov poiv khi, kheq ha nail ngaol. 7Nuljuq ngaq nail lavqkhoel bhai jaol khi, ngaq nail daoq nuljuq nail lavqkhoel bhai aol haq neq, nuljuq khal hal movq nail phaq hal yaoq. Khal hal nail phaq ya nail ngaol. 8Nuljuq aqheeq maodai heeq lee nail bhai heldaiq khi, ngaq nail Aqbhu nail seiqleiq khaoqsail bhai yu ya moel nail ngaol. Aq-u phao, nuljuq ngaq nail yaqlaol pevq lal-aoq nail ngaol dai, ge kivq nail ngaol.\n9Aqbhu Miqyail ngaq bhai gaiq-a nail khe-ai, ngal iqsanl, nuljuq bhai gaiq-a naol. Ngaq nail goil nail gaiq-a nail lavqkhoel bhai ivqdao dai, jaol yaoq. 10Ngaq nail Aqbhu nail daoq bhai ngal naldaiq khi, ngaq nail Aqbhu nail goil nail gaiq-a nail lavqkhoel bhai ngal jaol nail khe-ai, nuljuq ngaq nail daoq bhai naldaiq haq neq, ngaq nail goil nail gaiq-a nail lavqkhoel bhai, nuljuq jaol nail ngaol.\n11Ngaq nail lavqkhiq tsail nail phaq, nuljuq nail lavqkhoel bhai aol khi, nuljuq lavqkhiq tsail nail phaq bhee lal dai, nuljuq bhai ngal niailhai ge bhiq nail phaq pevq nail ngaol. 12Nuljuq bhai daoq niil daoq bivq nail ngaol. Ngal nuljuq bhai gaiq-a nail khe-ai, nuljuq iqsanl, teevq gaq nee teevq gaq gaiq-a yaoq. 13Yovqgavq nail aqtsaoq nail haqbhoil sildan nail nee maqtsil eeq jaiq nail goil nail gaiq-a nail phaq, maq jiav yaoq-aol. 14Ngaq-i mail daoq bivq-ai thaq nail khe-ai, nuljuq nl haq neq, nuljuq ngaq nail aqtsaoq ngaol. 15Niai nee pultavq neq, ngal nuljuq bhai yaqkav dai, maq khul yaoq-aol. Khul khi mail dai ngal-aq neq, ilheel khal nl nail phaq yaqkav maq heeq gil nia-ail. Ngal nuljuq bhai aqtsaoq dai, khul naol. Khul khi mail dai ngal-aq neq, ngaq nail Aqbhu-i mail khal ge lavq-a nail phaq, nuljuq bhai ngal ge bhiq gil-aoq nail ngaol. 16Nuljuq-i mail ngaq bhai tsel-a nail maq ngel-ail. Ngaq-i mail nuljuq bhai tsel-a nail ngaol. Nuljuq ail khi, aqheeq heeq lee nail nee ovqtavq, aqheeq al ivqdao dai pevq lal nail haqbhoil, ngal nuljuq bhai tsel dov-ai thaq nail ngaol. Alheel ngel-i mail, ngaq nail aqmil lavqkhoel nee, nuljuq hal nail phaq, Aqbhu Miqyail nuljuq bhai bivq lavq nail ngaol. 17Ngaq-i mail nuljuq bhai bivq nail daoq neq, niailhai ngaol. Nuljuq teevq gaq nee teevq gaq, gaiq-a yaoq” dai, ge bhiq-a nail ngaol.\nMiltsaq yaq nuljuq bhai neejiav jiav nail ngaol\n18Yeiqsul gaoq ge nail: “Miltsaq yaq nuljuq bhai neejiav jiav lal-u phao, nuljuq bhai neejiav maq jiav lal-u phao nee mail, ngaq bhai iqmoeq neejiav jiav-aoq nail ngaol dai, heeq kivq thaq-ai yaoq. 19Nuljuq miltsaq niilniai tavq haq neq, miltsaq yaq niil nuljuq bhai aivq nail yaq khe-ai gaiq-a lavq nail ngaol. Thailhai ngaol-aoq, miltsaq niil nail lavqkhoel nee nuljuq bhai ngaq-i mail tsel dov gaq-ai thaq nail ngaol. Miltsaq niilniai nuljuq maq tavq yaoq-aol. Alheel ngel-i mail, miltsaq yaq juq nuljuq bhai neejiav jiav nail ngaol. 20Yaqkav neq, yovqgavq nail ilheel nee maqtsil maq eeq-ail dai, ngaq-i mail nuljuq bhai ge bhiq-a nail daoq bhai, thaq nioilpeivq. Miltsaq yaq juq ngaq bhai khoeq lavq jiovq lavq nail ngaol. Nuljuq bhai iqsanl, khoeq lal jiovq lal nail ngaol. Aqyu juq ngaq nail daoq bhai naldaiq haq neq, nuljuq nail daoq bhai iqsanl, naldaiq nail ngaol. 21Thailhai ngaol-aoq, nuljuq ngaq nail tsaol-aq pevq nail ngel-i mail, aqyu juq nuljuq bhai nl khoeq lal nail ngaol. Khul khi mail dai ngal-aq neq, ngaq bhai khoel-ai leevq-a nail gaq bhai, aqyu juq maq heeq nia-ail. 22Ngal lee khi aqyu juq bhai maq ge bhiq lee-al nul neq, aqyu juq oeqbal maq aol-ail dai, ge kivq nail ngaol. Thailhai ngaol-aoq, niil thal khe pov neq, aqyu juq-i mail nl nail phaq oeqbal dai maq dul-al dai, maq jil nia yaoq-aol. 23Ngaq bhai neejiav jiav nail tsaol-aq, ngaq nail Aqbhu bhai iqsanl, neejiav jiav nail khe-ai, dul nail ngaol. 24Tsaol-aq teevq gaq iqsanl, maq nl daiq-a nail ganl niil juq bhai, aqyu juq jaol nail bha ngal maq nl-a nail nul neq, aqyu juq oeqbal maq aol-ail. Thailhai ngaol-aoq, ngaq-i mail nl-a nail ganl bhai aqyu juq ya moel khi, ngaq bhai maqkhaiq, ngaq nail Aqbhu bhai maqkhaiq, aqyu juq neejiav jiav nail ngaol. 25Aqyu juq nail aoldaoq kovqdaoq lavqkhoel bhai, ‘Khul nail ganl maq jiav nail bhai, aqyu juq ngaq bhai neejiav jiav nail ngaol’ dai, gevq-ai thaq nail jiav nail ngel-i mail, daoq al bhee lal dai, pevq lal-a nail ngaol.\n26Aqbhu Miqyail nee dov lee nail Tsaojao-ai nail gaq ngal nuljuq jaol nail bha khoel-ai leevq naol. Aivq neq, tsaq nail phaq pevq khi tsaq nail phaq bhai phaodaiq lavq nail Aqhaqlal Miqyail ngaol. Aivq lee kev haq neq, ngaq nail ganl, salkhil khanq nail ngaol. 27Nuljuq iqsanl, iqmoeq-u nee mail ngaq-ai nee jaol nail ngel-i mail, ngaq nail haqbhoil salkhil khanq nail ngaol” dai, ge bhiq-a nail ngaol.


Philleilmoq 1 AEU - Ngal neq, Yeiqsul Khali nail - Bible Search\nPhilleilmoq int Heiqbhail int\n1Ngal neq, Yeiqsul Khali nail haqbhoil thaonq bhai aol thailthaiq nail Paolluv ngaol. Jaqbheq Tilmolseiq nv-nvq gaq nee mail ganl teevq gaq khe-ai nl nail nv-nvq gaq mailma-ail gaiq-a nail Philleilmoq bhai haoqgavq niil keiv gevq bhoel-ai lavq-a nail ngaol. 2Al ovqtavq, nv-nvq gaq nail dulma Aqbhil khi mail, nv-nvq gaq nee mail teevq gaq khe-ai, Yeiqsul nail haqbhoil genl dev yaq pevq nail, Aqgilpuv bhai maqkhaiq, naoq nail ilkhaol bhai jil lal thailthaiq nail Khali yaq munl juq bhai maqkhaiq, haoqgavq niil gevq bhoel-ai lavq-a nail ngaol. 3Ngadao nail Aqbhu Miqyail khi mail Heeqphaq Yeiqsul Khali nail geeqlaoq eeljaol khi mail neesal-ovq nail phaq nuljuq nail kovtavq bhai jiav dei-eiq.\nPhilleilmoq Khali bhai neema thaqtsaol khi yu bhai gaiq-a nail ganl\n4-5Ngaq nail jaqbheq Philleilmoq-ol. Naol neq, Heeqphaq Yeiqsul bhai neema thaqtsaol nail nee ovqtavq, Miqyail nail tsaol-aq iqsanl bhai gaiq-a nail ngaol dai, ngal ya gaiq-a nail ngaol. Alheel ngel-i mail, ngal khaq mao iqsanl geeqlaoq hal-u phao, naoq bhai noeq kev khi, Miqyail bhai tsiqeeq nail ngaol. 6Naol khi mail nvjuq nail gaiqlaq bhai neema thaqtsaol nail lavqkhoel aqtsaoq tsaoq tavq nail niil neq, Khali nail lavqkhoel nee ya-a nail geeqlaoq yaoq phaq yaoq-ao nee bhai ngadao juq heeq nia jaiq lal nail haqbhoil, ngal geeqlaoq hal nail ngaol. 7Jaqbheq Philleilmoq-ol. Naol goil nail gaiq-a nia nail bhaqda nee, ngal lavqkhiq tsail deedee khi, neema lavqkhoel bhai gaq gaoq aol jaiq lal-ail nial. Khul khi mail dai ngal neq, naol bhaqda nee, Miqyail nail tsaol-aq juq bhai neema aqsal bhi sal lal nail ngaol.\nPaolluv Aolneiqsiqmul nail haqbhoil hal-a nail ganl\n8Alheel ngel-i mail, naol nl heeq phaq-ail tsaq nail juq nl yaoq dai, ngal naoq bhai Khali nail lavqkhoel nee geesil nail neema maq aol dai, daoq bivq kivq nail ngaol. 9Thailhai ngaol-aoq, ngal naoq bhai gaiq-a nail ngel-i mail, daoq maq bivq dai goil nail gaiq-a nail lavqkhoel nee, hal nail ngaol. Ngal neq, joiqmaoq maoq lee-aoq nail Paolluv pevq nail nee ovqtavq, Yeiqsul Khali nail haqbhoil niil aq-il thaonq bhai aol thailthaiq nail teevq gaq pevq nail ngaol. 10Ngal thaonq bhai aol-u phao, Yeiqsul nail lavqkhoel ngaq nail yaqyov pevq lal-a nail Aolneiqsiqmul+ nail haqbhoil naoq bhai hal nail ngaol. 11Aivq neq, jel lal-u phao, naoq nail haqbhoil ganl maq tsoiq-ail. Thailhai ngaol-aoq, niil aq-il neq, naoq nail haqbhoil maqkhaiq, ngaq nail haqbhoil maqkhaiq, ganl tsoiq nail tsaol-aq pevq lal-a nail ngaol.\n12Niil aq-il, ngal aivq bhai naol jaol nail bha bhi kovq lee naol. Ngal alhai bhi kovq lee-u phao, ngaq nail neema iqsanl aivq nee mail tsaothe jaol-nvq thaq nail khe-ai, dul nail ngaol. 13Lavqkhiq tsail nail geeqlaoq daoq bhaqda nee, ngal thaonq bhai aol thailthaiq nail gaiqlaq, aivq naoq nail jiqdan jiovq khi, ngaq nail haqbhoil ganl nl nia dai, ngaq-ai nee mail bhi jaol movq-ail nial. 14Thailhai ngaol-aoq, naol aqkhaoqanq maq bivq lavq-u kev dai, ngal aivq bhai maq bhi jaol lee movq-ail. Khul khi mail dai ngal-aq, naol aqmeeq phaq nl lavq-u phao, naol nl movq nail ngel-i mail nl nail phaq pevq nail bhai ngal oil movq-ail nial. Maq nl mail khul maq khi kivq nail bhaqda nee nl nail phaq maq bhi pevq movq-ail. 15Aolneiqsiqmul naoq-ai nee mail khaq mao iqsanl ya jaol nail haqbhoil, aivq naoq-ai nee mail teevq yanq ya pav-ai thaq nail jaol-aq. 16Alheel ngel-i mail, niil aq-il aivq kovq lee haq neq, yaqkav maq ngel yaoq-aol. Gaiq-a nail jaqbheq pevq lal-aoq nail ngaol. Ngal aivq bhai gaiq-a deedee naol. Aivq neq, tsaol-aq yaq pevq nail nee ovqtavq, Yeiqsul nail lavqkhoel bhai aqivq jaqbheq iqsanl pevq lal-a nail ngel-i mail, naol iqsanl ngaq-ai nee maqtsil aivq bhai gaiq-a nail tsaq nail ngaol.\n17Alheel ngel-i mail, naol ngaq bhai naoq nail ganl nl tsaoq ngaol dai, saol-nvq-ai thaq nail ngel haq neq, ngaq bhai hav lavq-a nail khe-ai aivq bhai iqsanl hav bhiq yaoq. 18Aivq naoq bhai teevq phaq ganav nl laiq-ai thaq nail maqkhaiq, gailjiov bavq nail phaq maqkhaiq, iqsanl mail ngaq nail kovtavq bhai bhi jiav dei-eiq. 19Ngal neq, Paolluv ngaol. Gailjiov al ngal khaoq bhiq naol dai, ngaq nail aqlavq nee gevq bhoel-ai leevq-a nail ngaol. Naoq nail aqmaol naol ngaq bhai khaoq kovq lavq heeq phaq-ail tsaq nail gailjiov al bhai, ngal khul teevq phaq iqsanl maq ge. 20Alheel ngel-i mail, jaqbheq-ol. Yeiqsul nail maivphaoq bhai heldaiq khi, ngaq nail haqbhoil aqmeeq phaq nl lavq yaoq. Khali nail lavqkhoel ngaq bhai neema sal lal dai, teevq pov nl lavq yaoq. 21Naol ngaq nail daoq naldaiq nail ngaol dai, ngal neema thaqtsaol nail ngel-i mail, ngal naoq bhai haoqgavq niil keiv gevq bhoel-ai leevq-a nail ngaol. Ngal hal nail nee maqtsil, naol nl lavq nail ngaol dai, ngal heeq kivq nail ngaol.\n22Alhai ngaol-aoq, teevq phaq hal movq-ail nail. Ngaq nail haqbhoil jaol duq micil lav sav thaq-ai lavq yaoq. Khul khi mail dai ngal-aq, nuljuq geeqlaoq hal-a nail bhaqda nee, ngal nuljuq jaol nail bha teevq pov gaoq ya kovq lee naol dai, noeqthunq nail ngaol.\n23Yeiqsul Khali nail haqbhoil, ngaq-ai nee mail thaonq bhai aol thailthaiq nail Ilbhaqphaqlal, naoq bhai noeq moel-ail nial dai, daoq cavq cavq bhoel-ai leevq-a nail ngaol. 24Ngaq-ai nee mail teevq gaq khe-ai, ganl nl thailthaiq nail Maqkul, Aqliqdaqgul, Deiqmav khi mail Lulkavq aqyu juq iqsanl, naoq bhai noeq moel naol dai, daoq cavq cavq bhoel-ai leevq-a nail ngaol.\n25Heeqphaq Yeiqsul Khali nail geeqlaoq eeljaol nuljuq iqsanl nail neema lavqkhoel bhai jiav dei-eiq.


Yaolhaq 2 AEU - A bhai nee ngal-aq, hail n jel-ail khi, - Bible Search\nYaolhaq 1 Yaolhaq 3\nGaqnaq julgu bhai khaqma hevqjaq-a nail ganl\n1A bhai nee ngal-aq, hail n jel-ail khi, Gaqliqlail milkhaoq bhai jiav nail Gaqnaq julgu bhai yu khaqma hevq jaq-a nail ngaol. Yeiqsul nail aqma iqsanl, a bhai jaol nail ngaol. 2“Khaqma hevqjaq nail bhai lee yaoq” dai, yu Yeiqsul khi mail aivq nail yaqlaol juq bhai iqsanl khul-a nail ngaol. 3Aqheeq tsilju nail ullul+ gil lai-a nail ngel-i mail, “Aqyu juq nail aqheeq tsilju nail ullul gil lai-aoq nial” dai, Yeiqsul nail aqma Yeiqsul bhai ge bhiq-a nail ngaol.\n4Yeiqsul ge nail: “Aqma-ol, ngal naoq-ai nee mail khalhai tavq nail-aiq. Ngaq nail yanq maq tsaq lal haq-al” dai, ge bhiq-a nail ngaol.\n5“Yeiqsul nuljuq bhai khal khoel nail khe-ai nl yaoq” dai, Yeiqsul nail aqma gaqmaol maoljaq nail juq bhai ge bhiq-a nail ngaol.\n6Yuldav nail tsaol-aq juq neq, aolsaolkovq bhai tavq lai khi, ulcuvq ya jiivq haol nail aol jiav nail ngaol. Alheel ngel-i mail, al nail haqbhoil ulcuvq keivq bhoel nail caivlov kovq heeq a bhai bhi jiav thaq nail ngaol. Caivlov al teevq heeq nail lavqkhoel bhai neq, ulcuvq ngaq bhun kovq bhun niidai dail lai nail ngaol.\n7“Caivlov thoil juq nail lavqkhoel bhai ulcuvq teevq bhee keivq bhoel yaoq” dai, Yeiqsul gaqmaol maoljaq nail al juq bhai khoel bhiq-a nail ngaol. Aqyu juq iqsanl, ulcuvq teevq bhee keivq bhoel-a nail ngaol.\n8“Niil aq-il neq, khuq khi, khaqma hevq nail bhai heldaiq nail aqivq gaq bhai tsil-aivq bhiq yaoq” dai, Yeiqsul khoel bhiq-a nail ngaol. Aqyu juq iqsanl, khuq khi tsil-aivq bhiq-a nail ngaol. 9Khaqma hevq jaq lee-a nail bhai heldaiq nail aqivq jiovq nail gaq, ulcuvq nee aqheeq tsilju nail ullul pevq lal-a nail al bhai, micil daol daiq-a nail ngaol. Aqheeq tsilju nail ullul al, khaq bha nee ya-a nail dai, aivq maq heeq nia-ail. Thailhai ngaol-aoq, ulcuvq keivq bhoel-a nail gaqmaol maoljaq nail juq neq, heeq nia nail ngaol. Aq-u phao, khaqma hevq nail bhai heldaiq nail aqivq jiovq nail gaq, khaqma hevq nail gaq bhai khul khi ge bhiq-a nail: 10“Tsaol-aq yaq, yaoq gaq yaoq-ao nee, aqheeq tsilju nail ullul aqkheel iqmoeq bhi daol khi, yu daol bov gaq haq neq, maq kheel nail aqheeq tsilju nail ullul bhi daol nail ngaol. Thailhai ngaol-aoq, naol neq, niil aq-il kev dai, aqheeq tsilju nail ullul aqkheel tsiq thaq-ai thaq-il thoq” dai, ge bhiq-a nail ngaol.\n11Yeiqsul neq, iqmoeq ilmoeq khe pov, bhi heeq bhi moel nail niil phaq, Gaqliqlail milkhaoq bhai jiav nail, Gaqnaq julgu nail lavqkhoel bhai, aivq nail seiqleiq khaoqsail yu bhai bhi moel-a nail ngaol. Alheel ngel-i mail, aivq nail yaqlaol juq neq, aivq bhai neema thaqtsaol lal-a nail ngaol.\n12A bhai nee ngal-aq neq, Yeiqsul khi mail aivq nail aqma, aivq nail jaqbheq juq khi mail, aivq nail yaqlaol juq neq, Gaqbheiqneiqoq meenq bhai ail-a nail ngaol. Aqyu juq a bhai mee nia n maq jaol-al.\nUqhuq thaoq nail ilkhaol il ma bhai bhi lav haol-a nail ganl\n13Yuldav nail tsaol-aq nail Bhaqsaqkhaq bhaoqaiq lav sav nail yanq aqjail jail lal-u phao, Yeiqsul Yeiqlulsaqlaiq meenq bha dav lai-a nail ngaol. 14Aq-u phao, uqhuq thaoq nail ilkhaol il ma nail khainl lavqkhoel bhai, yaol, niaoqnel khi mail khaoqkhoiq gaoq nail tsaol-aq bhai Yeiqsul ya moel-a nail ngaol. Phul dovq phal bhiq nail tsaol-aq juq jaoldeel-nvq thaq nail bhai iqsanl, ya moel-a nail ngaol. 15Yeiqsul neeqtsaq deeq yaq nieivq jil khi, thoiqthaiq-a nail ngaol. A bhai nee ngal-aq, aqyu juq iqsanl bhai maqkhaiq, yaol khi niaoqnel juq bhai maqkhaiq, uqhuq thaoq nail ilkhaol il ma nail khainl lavqkhoel nee the ha-a nail ngaol. Phul dovq phal bhiq thailthaiq nail tsaol-aq juq nail phul bhai ngaoq khal khi, aqyu juq nail kovqkhail iqsanl ngaoq ha-a nail ngaol. 16Khaoqkhoiq gaoq nail tsaol-aq bhai iqsanl, “Khaoqkhoiq niil juq bavq dol-aivq yaoq. Ngaq nail Aqbhu nail ilkhaol bhai leiv thaq bhi pevq lal” dai, ge bhiq-a nail ngaol.\n17Aq-u phao, “Miqyail-ol, naoq nail ilkhaol bhai, ngal gaiq-a nail, ngaq nail neema lavqkhoel bhai miqjaq tovq nail khe-ai, dul-ail nial” dai, Jalliq lavqkhoel bhai gevq-ai thaq nail al daoq bhai, aivq nail yaqlaol juq noeq dov lal bhiq-a nail ngaol.\n18Aq-u phao, Yuldav tsaol-aq nail aqivq aqtsu juq Yeiqsul bhai ge bhiq-a nail: “Naol thailhai nl kivq nail bhaqaoq aol nail phal-iq neq, naol nvjuq bhai bhi heeq bhi moel nail phaq khul nl daiq lavq nail-aiq” dai, aivq bhai naldaiq-a nail ngaol.\n19Yeiqsul ge nail: “Uqhuq thaoq nail ilkhaol il ma niil peiv ha yaoq. Hail n nail lavqkhoel, ngal cov phal naol” dai, ge bhiq-a nail ngaol.\n20Aq-u phao, Yuldav nail tsaol-aq teevq pav ganav juq ge nail: “Liq tsel kovq kovq bhee dai, uqhuq thaoq nail ilkhaol il ma niil il cov-a nail ngaol. Hail n nee taivq-ail naol cov phal kivq naol laiq” dai, ge bhiq-a nail ngaol. 21Yeiqsul alhai ge nail neq, uqhuq thaoq nail ilkhaol il ma pevq nail, aivq nail aqmaol bhai ge movq nail ngaol. 22Yeiqsul gaoq doevq kovq lal-u phao, aivq-i mail ge-ai thaq nail daoq al daoq, aivq nail yaqlaol juq noeq dov lal bhiq-a nail ngaol. A bhai nee ngal-aq, Jalliq bhai iqsanl, Yeiqsul-i mail ge-ai thaq nail daoq bhai iqsanl, aqyu juq neema thaqtsaol-a nail ngaol.\nYeiqsul neq, tsaol-aq nail neema bhai heeq nia nail ngaol\n23Bhaqsaqkhaq bhaoqaiq lav sav nail yanq lavqkhoel, Yeiqlulsaqlaiq meenq bha Yeiqsul jaol-u phao, aivq-i mail nl-a nail noeq-u maq dov nail bhi heeq bhi moel nail phaq bhai, yu ya moel khi, tsaol-aq mee nia gaq aivq bhai neema thaqtsaol lal-a nail ngaol. 24Thailhai ngaol-aoq, Yeiqsul aivq nail aqmaol tsaol-aq al juq bhai maq av bhiq-al. Khul khi mail dai ngal-aq neq, aivq tsaol-aq iqsanl bhai heeq nia nail ngaol. 25Aivq tsaol-aq nail neema bhai heeq nia nail ngel-i mail, tsaol-aq nail ganl yu aivq bhai ge bhiq nail maq loq-ail.


Tcuh yaˇ 1 (Acts 1)\nTcuh yaˇ 1\nAwˬ ha hpu peu laˇ tuˬ ve awˬ lawn\n1Htawˇhpiˇluˆ-oˬ, Yeˍsuˆ awˬ hkuiˉ puiˍ tanˬ te tanˬ maˍ ve hta˰ te leh, yawˇ mvuhˇ naw ma lo taˆ k'o˰-e ve teˇ nyi hk'a gaˬ ve awˬ lawn teˇ hpaˍ, li˰ awˉ lawˉ teˇ k'oˆ awˬ hk'aw lo ngaˬ nawˬ hta˰ bvuh˰ laˇ peuˬ. 2Yawˇ maˇ taˆ k'o˰-e shehˍ htaˇ, da˰ ve kehˬ ve Awˬ ha hpu hta˰ cuˇ leh, yawˇ leuˆ yuˬ taˍ ve tcuh yaˇ teˇ hpaˍ hta˰ tawˇ piˇ taˉ ve yoˬ. 3Yawˇ hkanˍ suh peuˬ hk'aw˰ nawˉ, awˬ chi nyi awˬ hk'aw lo tcuh yaˇ hui hta˰ yawˇ awˬ to maw piˇ leh, G'uiˬ sha ve mvuhˇ miˬ awˬ lawn k'aoˍ maˍ piˇ ve yoˬ. Yawˇ awˬ to te˰ chehˇ ve hta˰ yawˇ hui hk'a deh˰ yonˍ hpeh˰ tuˬ, yawˇ shaˉ hkiˆ laiˉ ceuˬ te maˍ piˇ ve yoˬ. 4Teˇ pawˆ yawˇ hui hpawnˬ da˰ chehˇ htaˇ, yawˇ yawˇ hui hta˰ k'oˆ piˇ ve, Yeˍruˆsaˍlehnˍ venˇ awˬ hk'aw lo taˇ tawˆ k'ai sheˍ. Ngaˬ geh nawˬ hui g'a gaˇ taˍ peuˬ ve, Awˬ pa ve ka ti˰ tawˇ hkawˇ biˇ la htaˇ hk'a gaˬ law taˍ sheˍ. 5Yoˇhanˬ lehˬ, iˉ kaˆ awˬ hk'aw lo baˆtiˆsaˬ piˇ ve yoˬ. Ya˰ hk'aˇ, nawˬ hui lehˬ maˇ maw maw k'o, da˰ ve kehˬ ve Awˬ ha hpu awˬ hk'aw lo baˆtiˆsaˬ g'a hkanˍ yuˬ tuˬ yoˬ teh˰, Yeˍsuˆ yawˇ hui hta˰ k'oˆ piˇ ve yoˬ.\nYeˍsuˆ mvuhˇ naw ma lo taˆ k'o˰-e ve\n6Hk'e te leh yawˇ hui hpawnˬ da˰ chehˇ htaˇ yawˇ hui k'oˆ ve , Jawˇ mawˇ-oˬ, chi beuˬ nawˬ lehˬ Iˉsaˍreˍlaˆ chaw ceuˬ hta˰ mvuhˇ miˬ k'aw˰ hk'aw˰ piˇ tuˬ laˇ teh˰, yawˇ hta˰ na nyi ve yoˬ.\n7Yeˍsuˆ k'aw˰ k'oˆ piˇ ve, Awˬ pa yawˇ hk'aˇ yawˇ dawˇ cheˆ taˍ ve awˬ yanˇ teˇ hpaˍ hta˰ nawˬ hui shiˍ tuˬ maˇ loˍ. 8Ya˰ hk'aˇ, da˰ ve kehˬ ve Awˬ ha hpu nawˬ hui awˬ hk'oˆ lo ya˰ la htaˇ, nawˬ hui kanˇ paˆ g'a tuˬ yoˬ. Oˇ htaˇ Yeˍruˆsaˍlehnˍ venˇ hta˰ tanˬ leh Yuˇda˰ mvuhˇ miˬ, Saˍmaˍriˆ mvuhˇ miˬ leh mvuhˇ leh miˬ leh hk'a gaˬ, nawˬ hui ngaˬ ve shaˉ hkiˆ hkanˍ shehˍ hpaˇ g'a hpeh˰ tuˬ yoˬ teh˰, Yeˍsuˆ yawˇ hui hta˰ k'oˆ piˇ ve yoˬ. 9Yawˇ chi hk'e k'oˆ peuˬ hk'aw˰ nawˉ, tcuh yaˇ hui yawˇ hta˰ nyi chehˇ htaˇ, G'uiˬ sha yawˇ hta˰ chiˇ taˆ-e leh, yawˇ hui mawˬ leh htaˇ hk'a gaˬ, moˬ yawˇ hta˰ yuˬ taˆ-e ve yoˬ.\n10Yeˍsuˆ teˆ-e chehˇ ve hta˰ tcuh yaˇ hui chiˇ nyi chehˇ htaˇ, hpu ve veu˰ k'aˇ hta˰ veu˰ deh ve chaw nyiˇ g'aˇ teˇ cawˬ haˉ tawˆ la leh, yawˇ hui awˬ paˇ lo huˉ chehˇ ve yoˬ. 11Yawˇ huiˉ maˬ k'oˆ ve, Gaˍliˍlehˇ chaw teˇ hpaˍ-oˬ, aˬ hto˰ ma te nawˬ hui mvuhˇ naw ma lo chiˇ nyi chehˇ ve le. Nawˬ hui hta˰ hpaˆ da˰ leh mvuhˇ naw ma lo chiˇ taˆ-e ve Yeˍsuˆ chi teˇ g'aˇ lehˬ, nawˬ hui mehˆ g'uˇ suhˍ mvuhˇ naw ma lo taˆ k'o˰-e ve hk'a shuˍ shuˍ, teˇ pawˆ k'aw˰ ya˰ la tuˬ yoˬ teh˰ k'oˆ piˇ ve yoˬ.\nYuˇda˰ Iˉsaˍkaˍriˍoˆ ve awˬ tan te shehˍ hpaˇ hta˰ leuˆ yuˬ ve\n12Oˇ htaˇ, tcuh yaˇ hui lehˬ Shaˍlonˍ meh ve hk'aw lo tu leh, Yeˍruˆsaˍlehnˍ venˇ lo k'aw˰ la ve yoˬ. Hk'aw oˇ ve lehˬ, Yeˍruˆsaˍlehnˍ venˇ hta˰ maˇ vuiˇ da˰, shinˉ nyi teˇ nyi toˇ hpah˰ ve ya˰ k'aw hk'e fui tiˉ cawˬ ve yoˬ. 13Yawˇ hui venˇ hk'aw k'aw˰ gaˬ la htaˇ, yehˬ awˬ hta˰ teˇ htai˰ yawˇ hui hpawnˬ da˰ jaw ve bawehˇ lo taˆ-e ve yoˬ. Yawˇ hui teˇ hpaˍ lehˬ, Peˍtruˆ, Yoˇhanˬ, Yaˍkoˆ, Anˍdrehˍ, Ma˰htehˍ, Aˍlaˍhpehˇ ve awˬ yaˇ paˍ Yaˍkoˆ, Siˉmonˍ Seˍluˆ leh, Yaˍkoˆ ve awˬ yaˇ paˍ Yuˇda˰, chi teˇ hpaˍ yoˬ. 14Yawˇ hui hk'a peu-eˬ leh yaˇ miˇ teˇ hpaˍ, Yeˍsuˆ ve awˬ e Maˍriˆ leh Yeˍsuˆ ve awˬ nyi paˍ teˇ hpaˍ geh teˇ geh nyi ma teˇ shiˍ tiˉ taˍ leh, hk'aˬ htaˆ ka˰ bon lawˬ chehˇ ve yoˬ.\n15Awˬ nyi awˬ haˉ oˇ ve teˇ hpaˍ awˬ hk'aw lo, awˬ viˇ awˬ nyi teˇ ha nyiˇ chi g'a hk'e hpawnˍ da˰ chehˇ htaˇ, Peˍtruˆ yawˇ hui awˬ k'aw ji lo tu huˉ leh k'oˆ ve, 16Awˬ viˉ awˬ nyi teˇ hpaˍ-oˬ, Li˰ hpu hk'aw bvuh˰ taˍ ve tawˇ chi teˇ hkawˇ g'a biˇ la tehˬ tehˬ ve yoˬ. Hk'aˬ ve teˇ hkawˇ le teh˰ k'oˆ k'o, Yeˍsuˆ hta˰ hpeh yuˬ ve chaw hui hta˰ ya˰ k'aw maˍ piˇ paˍ Yuˇda˰ awˬ lawn awˬ g'uˇ suhˍ htaˇ ka˰ da˰ ve kehˬ ve Awˬ ha hpu Daˍviˆ ve maw˰ k'aw hta˰ cuˇ leh k'oˆ taˍ ve tawˇ teˇ hkawˇ yoˬ. 17Yuˇda˰ lehˬ, ngaˬ hui ve awˬ moˍ awˬ hk'aw lo chehˇ leh ngaˬ hui geh teˇ geh kanˉ te ve chaw teˇ g'aˇ hpeh˰ ve yoˬ.\n18(Chaw oˇ lehˬ, maˇ hteˇ maˇ cawˇ ve kanˉ hta˰ te leh, g'a ve awˬ hpfuhˇ miˬ guiˬ teˇ paˆ vuiˬ taˍ ve yoˬ. Yawˇ oˉ k'oˍ hpawˇ ce leh, g'oˇ peˬ hkoˇ ve pa taw, awˬ g'uˬ tehˆ hk'a peu-eˬ tawˆ la ve yoˬ. 19Awˬ lawn oˇ ve hta˰ Yeˍruˆsaˍlehnˍ venˇ yaˇ hk'a peu-eˬ g'a shiˍ ve yoˬ. Hk'e te leh miˬ guiˬ oˇ ve teˇ paˆ hta˰ yawˇ hui ve hkawˇ Aˍkeˍdaˍmaˆ teh˰ meh piˇ ve yoˬ. Tcuhˉ kuiˬ lehˬ, awˬ suhˍ miˬ guiˬ teh˰ k'oˆ ve yoˬ.)\n20Awˬ lawn k'o, Chiˇ mvuh ve li˰ awˬ hk'aw lo chi hk'e bvuh˰ taˍ ve\nYawˇ ve chehˇ kuiˬ hta˰ gawˬ cu gawˬ pehˆ ve chehˇ kuiˬ hpeh˰ piˇ-oˆ.\nTeˇ g'aˇ ka˰ teˇ chehˇ piˇ law˰-o˰. * Chi mvuh 69:25 Yawˇ ve aˉ yaˇ shu hta˰ k'aw˰ piˇ-oˇ,\nteh˰ bvuh˰ aˍ ve yoˬ.\n21Hk'e te leh, Yeˍsuˆ k'aw˰ te˰ tu la ve awˬ lawn ngaˬ hui geh shaˉ hkiˆ ga hkanˍ tuˬ, chaw teˇ g'aˇ loˍ ve yoˬ. 22Chaw oˇ ve teˇ g'aˇ lehˬ, Jawˇ mawˇ Yeˍsuˆ Yoˇhanˬ geh baˆtiˆsaˬ hkanˍ ve teˇ nyi hta˰ tanˬ leh, ngaˬ hui geh yiˬ yiˬ laˬ laˬ te toˇ ve awˬ yanˇ hk'a peu-eˬ awˬ hk'aw lo leh, ngaˬ hui hta˰ hpaˆ da˰ leh k'aw˰ taˆ k'o˰-e ve teˇ nyi hk'a gaˬ, ngaˬ hui geh chehˇ taˍ ve chaw teˇ g'aˇ g'a hpeh˰ ve yoˬ teh˰, Peˍtruˆ k'oˆ ve yoˬ.\n23Hk'e te leh, yawˇ hui chaw nyiˇ g'aˇ ve awˬ meh hta˰ kuˬ ve yoˬ. Teˇ g'aˇ lehˬ, awˬ meh awˬ suhˉ Yuˇtuˆ meh ve, Baˍsaˍbaˆ ve awˬ yaˇ paˍ Yoˇseh˰ yoˬ Nyiˇ g'aˇ teˇ g'aˇ lehˬ Maˍhtiˆ yoˬ. 24Yawˇ hui bon lawˬ leh k'oˆ ve, Chaw yaˇ hk'a peu-eˬ ve nyi ma hta˰ shiˍ ve Jawˇ mawˇ G'uiˬ sha-oˬ, 25Yuˇda˰ lehˬ tcuh yaˇ ve aˉ yaˇ hta˰ baˬ taˉ leh, yawˇ ve chehˇ kuiˬ lo k'o˰-e peuˬ. Yawˇ ve kanˉ hta˰ k'aw˰ te leh tcuh yaˇ ve aˉ yaˇ hta˰ k'aw˰ g'a tuˬ, chi nyiˇ g'aˇ awˬ hk'aw lo nawˬ leuˆ yuˬ ve teˇ g'aˇ hta˰ a ciˉ beˆ maˍ laˇ-oˆ teh˰ bon lawˬ ve yoˬ. 26Yawˇ huiˉ maˬ ve awˬ meh bvuh˰ keu leh hkaˆ yuˬ ve teˇ yanˇ, Maˍhtiˆ hta˰ cawˇ ve yoˬ. Hk'e te leh, tcuh yaˇ teˇ chi teˇ g'aˇ geh yawˇ lo˰-e ve yoˬ.


Heiqbhail 12 AEU - Neema thaqtsaol nail ganl salkhil - Bible Search\nHeiqbhail 11 Heiqbhail 13\nMiqyail aivq nail yaq juq bhai cavq bhiq cov bhiq nail ganl\n1Neema thaqtsaol nail ganl salkhil khanq nail tsaol-aq al juq ngadao nail teevq jaoq jaol bhee-ai thaq nail ngaol. Alheel ngel-i mail, ngadao bhai lav tsoiq lal nail yaoq phaq yaoq-ao nee bhai khaonq ha-ail ceevq bhel. Ngadao bhai leel thaiq-ai thaq nail oeqbal iqsanl bhai pheel ha-ail ceevq khi, ngadao nail sivtavq bhai lav sav-ai thaq nail gailkhaol bhai neema ivqdao dai thaq khi, tsaol-aivq bhel. 2Tsaol-aivq-u phao, Yeiqsul bhai heldaiq cov-ai thaq yaoq. Aivq neq, ngadao neema thaqtsaol nail phaq bhai iqmoeq ilmoeq khe bhi bhee lal nail gaq ngaol. Aivq nail sivtavq bhai jiav nail lavqkhiq tsail nail phaq bhaqda nee, haqsil nail phaq bhai maq saol-nvq dai, lavqyavq kovtavq-ai khanq sil-a nail ngaol. Niil aq-il, aivq Miqyail nail doiqbev bev ma nail lavqmal phao jaoldeel-nvq thaq nail ngaol. 3Aivq bhai neejiav jiav nail oeqbal yaq juq aivq bhai khal nl movq-ail nl bhiq-u phao, aivq oltsaol nail bhai saol-nvq daiq yaoq dei-eiq. Alhai saol-nvq dai haq neq, gaq maq bhaq nail nee ovqtavq, neema iqsanl maq cov-ail.\n4Nuljuq oeqbal nee dev pheel jaq nail ngaol. Thailhai ngaol-aoq, aqsivq dov lee-u kev dai, maq khanq daiq haq-al. 5Aqbhu yaqyov juq bhai cavq bhiq cov bhiq nail khe-ai, Miqyail nuljuq bhai cavq lavq cov lavq nail daoq bhai nuljuq nioil peivq ail-aoq nail laiq. Aivq ge nail:\n“Ngaq nail yaqyov-ol,\nHeeqphaq Miqyail-i mail\ncavq lavq cov lavq nail bhai\naqmeeq-ai naldaiq yaoq.\nAivq naoq bhai khaq khaq-ail\ncavq lavq cov lavq-u phao,\nneema thaq cov.\n6Khul khi mail dai ngal-aq neq,\naivq gaiq-a nail tsaol-aq bhai\ncavq bhiq cov bhiq khi,\nkhal hav bhoel nail yaq\nyaoq gaq yaoq-ao nee bhai\ndeeq deeq-ail, cavq bhiq\ncov bhiq nail ngaol” dai,\n7Nuljuq-i mail haq nail aoq nail phaq ya daq nail neq, Aqbhu Miqyail-i mail cav lavq cov lavq nail phaq bhai ya nail phaq pevq nail ngaol. Aqbhu yaqyov juq bhai nl bhiq nail khe-ai, Miqyail nuljuq bhai nl lavq nail ngaol. Khul khi mail dai ngal-aq neq, aqbhu maq cavq maq cov bhiq nail yaqyov maq jaol-ail. 8Yaq juq iqsanl mail cavq bhiq cov bhiq nail bhai ya daq nail khe-ai, nuljuq maq ya daq haq neq, nuljuq aivq nail yaq maq ngel-ail. Govbha lavqniil khe yaq ngaol. 9Al ovqtavq, ngadao bhai cavq lavq cov lavq nail dai khi, aqsivq haqjoil phao aqbhu juq jaol nail ngaol. Ngadao aqyu juq bhai ev nail ngaol. A dai nee maqtsil, aqdoevq doevq nail phaq ya dai, aqhaqlal phao khe Aqbhu nail kov-uvq bhai aqmeeq-ai ya jaol nail ngaol. 10Aqsivq haqjoil phao khe ngadao nail aqbhu neq, aqyu juq neema tsaq nail khe-ai teevq yanq lavqkhoel taivq-ail, ngadao bhai cavq lavq cov lavq nail ngaol. Thailhai ngaol-aoq, Miqyail neq, aivq meeq nail haol nail khe-ai, ngadao iqsanl meeq lal haol lal dai, ngadao nail haqbhoil aqmeeq phaq saol-nvq khi, cavq lavq cov lavq nail ngaol. 11Cavq lavq cov lavq nail yaoq phaq yaoq-ao nee bhai ya daq-u phao, lavqkhiq tsail nail phaq maq ngel-ail, noeqhaq nail phaq jiav nail ngaol. Thailhai ngaol-aoq, cavq lavq cov lavq-a nail phaq bhai ya daq-a nail tsaol-aq nail haqbhoil, yaqhao tsaq nail daol nail khi neesal-ovq nail phaq ya nail ngaol.\nMiqyail nail geeqlaoq bhai thaq khaonq ha\n12Alheel ngel-i mail, gaq maq aol nail nuljuq nail aqlavq gaoqdil khi, gaq maq aol nail nuljuq nail peevqceevq gaq bhi aol kovq lal yaoq. 13Aqkhil maq meeq nail tsaol-aq, khil ceevq maq ya pov-ail mail cavq lai dai, nuljuq nail aqkhil nail haqbhoil gailkhaol daolcoev dai, lav daol yaoq.\n14Tsaol-aq yaq iqsanl nee tsaq lai jil lai dai, laijai yaoq. Meeq lal haol lal dai iqsanl, laijai yaoq. Khul khi mail dai ngal-aq neq, maq meeq maq haol nail khul gaq maqkhaiq, Miqyail bhai maq ya moel-ail. 15Nuljuq nail lavqkhoel tsaol-aq teevq gaq ganav Miqyail nail geeqlaoq eeljaol maq ya-ail maq ya pevq-ail dai, yaolphaol yaoq. Aqkhaq khaq deedee nail aqbhaol meeq lal khi, aivq nail dovq-i mail tsaol-aq maodai bhai lav bheeq lav leel nail khe-ai, tsaol-aq teevq gaq-ail alhai maq ya pevq-ail dai, yaolphaol yaoq. 16Ilsaol neq, yaqyov aqivq pevq khi ngaol-aoq, aoq teevq bhaol-i mail aivq nail alyaq phal jaq-a nail ngaol. Aivq khe-ai thaq khi. Aivq neq, khaqmiq iqsanl sev, Miqyail bhai iqsanl maq ev nail tsaol-aq ngaol. Alheel nail tsaol-aq teevq gaq-ail nuljuq nail lavqkhoel bhai maq ya dov lal dai, yaolphaol yaoq. 17Nuljuq heeq nia nail khe-ai, aivq bhai geeqlaoq bivq nail bhai Ilsaol oil movq lal bhiq-u phao, khaonq ha nail bhai ya daq-a nail ngaol. Maivbhil dov dov-ail mailma-ail hal khi ngaol-aoq, noeqpov nail aqyanq maq jiav-ail.\n18Nuljuq nail aqphiq aqbhal juq khe-ai, aqlavq iqsanl thoiqtsi nia khi miqjaq iqsanl tovq nail Silnaq gaoqjaoq bhai nuljuq ail kev-a nail maq ngel-ail. Gaoqjaoq al jaoq neq, navtsee dai pevq khi, al nail teevq jaoq bhai nqdil uvthaiq-ai thaq nail nee ovqtavq, lilmoel lil ma bhoe nail ngaol. 19Nqbho jiiv nail aqthel khi daoq ge nail aqthel dov lee nail gaoqjaoq pevq nail ngaol. Ilsaqleiqlal tsaol-aq juq neq, daoq al daoq bhai haoqnao teevq pov ma ya gaiq nail haqbhoil, Molseiq bhai hal-a nail ngaol. 20Khul khi mail dai ngal-aq neq, jaiqyaq iqsanl gaoqjaoq bhai thaoq tuv lal haq neq, lovmav-i mail liv heivq yaoq dai, bivq-ai thaq nail daoq al daoq bhai, aqyu juq maq khanqtsaol-ail. 21Al juq bhai ya moel-u phao, mao-ail geesil lal nail ngel-i mail, “Ngal gee iqsanl geesil, aqjuq iqsanl juq deedee nail ngaol” dai, Molseiq ge nail ngaol.\n22Thailhai ngaol-aoq, nuljuq Yeel-ovq gaoqjaoq bhai lal kev-ai thaq nail ngaol. Gaoqjaoq niil jaoq neq, aqdoevq doevq nail Miqyail nail meenq ngaol. Nqtavq kovtavq khe Yeiqlulsaqlaiq meenq iqsanl ngel nail ngaol. Maq ge gil tsaol nail nqtavq gaqkhoel juq lavqkhiq teevq tsail jil lai duq iqsanl, ngel nail ngaol. 23Nqtavq kovtavq khe haoqgavq phaldoiq lavqkhoel-ai aqmil gevq bhoel-ai thaq nail iqmoeq ilmoeq doevq lee-a nail tsaol-aq juq jil lai duq iqsanl, pevq nail ngaol. Tsaol-aq iqsanl bhai yalkhaq dal nail Miqyail nail jaol duq iqsanl pevq nail ngaol. Bhee lal-a nail tsaq nail daol nail tsaol-aq nail aqhaqlal iqsanl al bhai jaol nail ngaol. 24Daoqma saljial aqsivq nail tsaolkhaiq Yeiqsul iqsanl jaol nail ngaol. Aqbheiqlal nail aqsivq daoq ge nail nee maqtsil, hoel ha-ai thaq nail Yeiqsul nail aqsivq al, mao-ail meeq nail daoq ge nail ngaol.\n25Nuljuq bhai daoq ge lavq nail Miqyail nail daoq bhai naldaiq nail tsaol-aq pevq yaoq. Khul khi mail dai ngal-aq neq, miltsaq kovtavq bhai cavq lavq cov lavq nail Molseiq nail daoq bhai maq naldaiq-a nail ngel-i mail, maq ya jel ail-a nail ngaol. Thailhai phal-iq neq, nqtavq nee mail cavq lavq cov lavq nail Miqyail nail daoq bhai ngadao khaonq ha haq neq, teevq thal-iq maq ya jel-ail. 26Aq-u phao, aivq nail aqthel-i mail miltsaq bhai bhi luv lal-a nail ngaol. Thailhai ngaol-aoq, niil aq-il aivq-i mail saljial jaq-ai thaq nail neq, “Ngal miltsaq bhai teevq pov gaoq bhi luv lal nail nee ovqtavq, nqtavq bha iqsanl bhi luv lal nail ngaol” dai, jaq-ai thaq nail ngaol. 27Teevq pov gaoq bhi luv lal naol dai, ge-ai thaq nail neq, maq luv lal nia nail juq neq khaq mao iqsanl ivqdao dai jiav khi, luv lal nia nail juq neq, oil haq nail ngaol dai, ge movq nail ngaol. Luv lal nia nail al juq neq, teivq-ai thaq nail juq ngaol.\n28Kaovciv maq dao lal nia nail milkhaoq ngadao ya thaq-ai thaq nail ngel-i mail, Miqyail bhai tsiqeeq bhel. Ev khi, geesil nail lavqkhoel, Miqyail neema tsaq nail khe-ai, aivq bhai uqhuq thaoq bhel. 29Khul khi mail dai ngal-aq neq, ngadao nail Miqyail neq, poiv jaq thailthaiq nail miqjaq pevq nail ngaol.


Lulkavq 5 AEU - Teevq n neq, Geiqneiqsaqlail ngaqkha - Bible Search\nLulkavq 4 Lulkavq 6\nYaqlaol bhi jiovq nail haqbhoil iqmoeq ilmoeq khul-a nail juq\n1Teevq n neq, Geiqneiqsaqlail ngaqkha daolbhaq bhai Yeiqsul thulphaol-nvq thaq-u phao, tsaol-aq munl munl ma Miqyail nail daoq naldaiq nail dai khi, Yeiqsul jaol nail bha thaoq bhoel laivq-a nail ngaol. 2Ngaqkha daolbhaq bhai laovq nvq laovq jiav nail bhai, aivq ya moel-a nail ngaol. Delgil nieivq nail juq neq, laovq lavqniil phao, aqyu juq nail ovjeel he tsiq thailthaiq nail ngaol. 3Laovq nvq laovq jiav nail bhai, Yeiqsul Silmoq nail laovq bhai aol ail khi, “Ngaqkha lavqkhoel bha micil jiiv bhoel-ail lavq yaoq” dai, Silmoq bhai hal-a nail ngaol. Aq-u phao, Yeiqsul laovq lavqkhoel bhai jaoldeel khi, tsaol-aq munl munl ma juq bhai cavq bhiq cov bhiq-a nail ngaol.\n4Yeiqsul cavq bhiq cov bhiq gaq khi, Silmoq bhai ge bhiq-a nail: “Ulcuvq navq nail dao bhai jiiv bhoel-ail khi, delgil miv lal dai nuljuq nail ovjeel joe yaoq” dai, ge bhiq-a nail ngaol.\n5Silmoq ge nail: “Heeqphaq-ol, nvjuq milkiv teevq kivq kivq lao joe khi ngaol-aoq, teevq maol iqsanl, maq joe miv-al. Thailhai ngaol-aoq, naol khoel nail bhaqda nee, joe naol” dai, ge bhiq-a nail ngaol.\n6Aqyu juq alhai joe-u phao, delgil maodai phee lai-a nail ngel-i mail, aqyu juq nail ovjeel pav-ail nail khe-ai, pevq lal-a nail ngaol. 7Aq-u phao, aqyu juq laovq yaoq laovq yaoq bhai jeeq-nq thaq nail aqyu juq nail aqtsaoq juq bhai, tsaojao-ai lee lavq-o dai, aqlavq lavqeq eq bhiq-a nail ngaol. Aqyu juq nail aqtsaoq juq kev lee khi, laovq al nvq laovq nail lavqkhoel bhai delgil nieivq bhoel bhee-aoq nail ngel-i mail, laovq al nvq laovq nvq laovq-ail ulcuvq lavqkhoel bhai nevq-ail nail khe-ai pevq lal-a nail ngaol.\n8Silmoq Bheiqtuvluv al bhai ya moel-u phao, Yeiqsul nail aqkhil daoqthaoq bhai peevqceevq kovdoiq doiq khi, “Heeqphaq-ol, ngal jaol nail nee dov ail yaoq. Ngal neq, oeqbal eeq deedee nail tsaol-aq ngaol” dai, ge bhiq-a nail ngaol. 9Khul khi mail dai ngal-aq neq, aqyu juq delgil maodai nieivq miv-a nail ngel-i mail, Silmoq khi mail, aivq nee mail teevq gaq khe-ai ganl nl nail, aivq nail aqtsaoq juq iqsanl mail, noeq-u maq dov dai, pevq ail-a nail ngaol. 10Silmoq nail aqtsaoq, Seiqbheiqdail nail Yaqyov Yaqkov khi mail Yaolhaq iqsanl, noeq-u maq dov dai, pevq ail-a nail ngaol. Aq-u phao, Yeiqsul Silmoq bhai ge bhiq-a nail: “Thaq geesil. Khul khi mail dai ngal-aq neq, yanqgaol nee ngal-aq neq, naol delgil nieivq nail khe-ai, tsaol-aq bhai halpov kovq nail tsaol-aq pevq lal nail ngaol” dai, ge bhiq-a nail ngaol. 11Aqyu juq neq, laovq ngaqkha lavqkhoel nee he dol lavq khi, iqsanl bhai khaonq ha-ail ceevq khi, Yeiqsul nail haoqnao tsaothel-aivq-a nail ngaol.\n12Yeiqsul meenq teevq meenq nail lavqkhoel bhai jaol-u phao, aqmaol maol lao-ail niaoqbhaoq daol nail teevq gaq, a bhai jaol nail ngaol. Aivq Yeiqsul bhai moel-u phao, maivphaoq miltsaq bhai gaolbeiv khi, “Heeqphaq-ol, naol nl movq haq neq, ngal meeq lal haol lal dai naol nl nia nail ngaol” dai, hal-a nail ngaol.\n13Yeiqsul aqlavq gaoltsaoq khi, aivq nail kovtavq bhai bavq dav khi mail: “Ngal nl movq naol. Meeq lal haol lal yaoq” dai, ge bhiq-a nail ngaol. Aivq teevq pov taivq-ail niaoqbhaoq daol nail al, peivq gil ail-a nail ngaol.\n14“Ganl niil juq teevq gaq bhai iqsanl, thaq ge bhiq dei-eiq” dai, Yeiqsul aivq bhai daoq bivq-a nail ngaol. Yeiqsul gaoq ge nail: “Philyaq juq jaol nail bha naoq nail aqmaol bhai bhi heldaiq ail yaoq. Naol meeq lal haol lal-aoq thaq nail dai, aqyu juq ya heeq nia dai, Molseiq-i mail daoq bivq-ai thaq nail khe-ai, laol bhiq nail phaq laol bhiq ail yaoq” dai, aivq bhai ge bhiq-a nail ngaol.\n15Thailhai ngaol-aoq, Yeiqsul nail ganl iqmoeq-u nee maqtsil gaiq doi ail-a nail ngaol. Alheel ngel-i mail, tsaol-aq munl munl ma juq aivq nail daoq naldaiq nail khi mail, aqyu juq nal nail goel nail juq bhai bhi lav meeq nail khi, jil lal-a nail ngaol. 16Yeiqsul neq, aivq teevq gaq taivq-ail tsaol-aq maq jaol nail bha geeqlaoq hal ail-a nail ngaol.\nKhil sil lavq sil sil nail teevq gaq bhai, yu Yeiqsul jaol nail bha bal lavq-a nail ganl\n17Teevq n neq, Yeiqsul cavq bhiq cov bhiq thailthaiq-u phao, Phaqliqsail juq khi aoldaoq kovqdaoq cavq nail cov nail juq lee kev khi jaoldeel-a nail ngaol. Aqyu juq neq, Yeiqlulsaqlaiq meenq, Gaqliqlail milkhaoq, Yuldav milkhaoq lavqkhoel bhai jiav nail julgu juq bhai jaol nail juq ngaol. Nal nail goel nail tsaol-aq bhai lav meeq nia dai, Heeqphaq Miqyail nail bhaqaoq Yeiqsul aol nail ngaol. 18Aq-u phao, tsaol-aq teevq juq neq, iqjial bhai iqthaiq nail khil sil lavq sil sil thaq nail teevq gaq bhai, bal lavq-a nail ngaol. Yeiqsul nail sivtavq bhai bavq thaq-ail bhiq nail khi mail, aqyu juq laijai nail ngaol. 19Thailhai ngaol-aoq, tsaol-aq teevq bhee jaol nail ngel-i mail, aqyu juq aivq bhai maq bavq bhoel laivq nia-ail khi, aqyu juq khaolpoiv bha dav lai khi, khaolpoiv deeq bhaoq khi mail, iqjial nee mail teevq gaq khe-ai, tsaol-aq al gaq bhai teevq pov taivq-ail tsaol-aq a dai nail gaoltsi bhai, Yeiqsul nail sivtavq bhai phaiq kha gai-aivq-a nail ngaol.\nYeiqsul tsaol-aq al gaq nail oeqbal phaiq bhiq-a nail ganl\n20Yeiqsul aqyu juq a dai dai-ail neema thaqtsaol nail bhai ya moel-u phao, nal nail gaq bhai ge bhiq-a nail: “Aqtsaoq-ol, naoq nail oeqbal phaiq gaq-ao nail” dai, ge bhiq-a nail ngaol.\n21Aq-u phao, aoldaoq kovqdaoq cavq nail cov nail juq khi Phaqliqsail juq saol-nvq nail: “Miqyail bhai khal ge movq-ail ge khi, Miqyail nee teevq gaq khe-ai eeq naol dai, noeq nail thoil gaq, khalheel nail tsaol-aq ngel-ail. Miqyail maq ngel nail neq, khaq sil gaq oeqbal phaiq nia nail” dai, aqyu juq saol-nvq nail ngaol.\nYeiqsul tsaol-aq al gaq bhai lav meeq bhiq-a nail\n22Aqyu juq alhai saol-nvq nail bhai, Yeiqsul heeq nia khi, aqyu juq bhai ge bhiq-a nail: “Khul khi mail, nuljuq nail neema lavqkhoel bhai thailhai saol-nvq nail-aiq. 23Daoq khul daoq ge bhiq nail ngaq-aiq jaiq nail-aiq. ‘Naoq nail oeqbal phaiq gaq-ao nail ngaol’ dai, ge bhiq nail, ngaq-aiq jaiq nail laiq. Maq ngel haq neq, ‘Thul khi tsaol-aivq yaoq’ dai, ge bhiq nail, ngaq-aiq jaiq nail laiq. 24Tsaol-aq nail Yaqyov neq, miltsaq kovtavq bhai oeqbal phaiq nia nail bhaqaoq aol nail ganl, nuljuq bhai bhi heeq bhi moel naol” dai, ge khi, a bhai nee ngal-aq, khil sil lavq sil sil nail gaq bhai gaoq ge bhiq-a nail: “Ngal naoq bhai ge lavq bhel, thul yaoq. Naoq nail iqjial bavq khi, ilkhaol bha kovq ail yaoq” dai, ge bhiq-a nail ngaol. 25Aivq teevq pov taivq-ail aqyu juq nail sivtavq nee tsaoqthul khi, aivq nail iqjial bavq khi mail, Miqyail bhai tsiqeeq tsiqeeq ail khi ilkhaol bha kovq ail-a nail ngaol. 26Tsaol-aq al juq teevq peivq-ail noeq-u maq dov dai pevq-ail khi, Miqyail bhai tsiqeeq nail ngaol. Aqyu juq geesil deedee nail lavqkhoel, “Nvjuq-i mail maq saol-nvq daiq-a nail phaq bhai yanqgaol ya moel-a nail ngaol” dai, ge nail ngaol.\n27A bhai nee ngal-aq, Yeiqsul dov ail khi, Leiqbhil dai mil-ai thaq nail khaon tavq nail teevq gaq, khaon tavq nail ilkhaol bhai jaoldeel-nvq thaq nail bhai ya moel-u phao, “Ngaq nail haoqnao tsaothel lavq yaoq” dai, ge bhiq-a nail ngaol. 28Aivq iqsanl mail khaonq-ail ceevq khi, tsaoq thul khi mail, Yeiqsul nail haoqnao tsaothel-aivq-a nail ngaol.\n29A bhai nee ngal-aq, Leiqbhil neq, aivq nail ilkhaol bhai Yeiqsul nail haqbhoil jaq tavq daol tavq nail aoqbhaol teevq bhaol laol-a nail ngaol. Khaon tavq nail tsaol-aq khi yu iqsanl maodai, aqyu juq nee mail jaol khi jaq nail ngaol. 30Phaqliqsail juq khi aqyu juq nail aoldaoq kovqdaoq cavq nail cov nail juq neq, Yeiqsul nail yaqlaol juq bhai ge doil ge doil-ail khi ge nail: “Khul khi mail, nuljuq khaon tavq nail tsaol-aq juq khi oeqbal yaq nee mail jaq tavq daol tavq nail-aiq” dai, naldaiq-a nail ngaol.\n31Yeiqsul aqyu juq bhai ge bhiq-a nail: “Jaol hal dov nail tsaol-aq, jagaq coev nail saqlaq maq loq-ail. Nal nail tsaol-aq taivq-ail loq nail ngaol. 32Tsaq nail daol nail tsaol-aq bhai khul nail khi, ngal lee-a nail maq ngel. Oeqbal yaq, yovqgavq nail oeqbal noeq pov lal dai, khul nail dai khi, ngal lee-a nail ngaol” dai, ge kovq bhiq-a nail ngaol.\n33Aq-u phao, tsaol-aq teevq pav ganav juq, Yeiqsul bhai ge bhiq-a nail: “Yaolhaq nail yaqlaol juq khi, Phaqliqsail nail yaqlaol juq teevq yanq ngal-aq, teevq pov maq jaq nail aol nl nl-ail khi, geeqlaoq hal nail ngaol. Thailhai ngaol-aoq, naoq nail yaqlaol juq neq, jaq-il daol-il thoq” dai, ge bhiq-a nail ngaol. 34Yeiqsul aqyu juq bhai ge kovq bhiq-a nail: “Khaqma hevq nail gaq, aivq nail aqtsaoq juq nee jaol-u phao kev dai, nuljuq aqyu juq bhai maq jaq nail aol bhi nl kivq naol laiq. Maq bhi nl kivq-ail. 35Khaqma hevq nail gaq, aqyu juq nail aqtsaoq nee mail jaol-u phao, yu lal khi, aivq bhai hevq pal-aivq nail aqn kev lee nail ngaol. Aq-u phao, aqyu juq maq jaq nail aol nl nail ngaol” dai, aqyu juq bhai ge bhiq-a nail ngaol.\nAqlil neq, aqsivq khe-ai, maq dul lai-ail\n36Aq-u phao, aivq aqyu juq bhai daoqma uqhuq daoq nee ge bhiq-a nail: “Aqgaq aqdoi aqsivq bhai he pav khi, aqgaq aqdoi aqkhail bhai teevq gaq iqsanl phaltsaol maq dovq-ail. Dovq haq neq, aqgaq aqdoi aqsivq al keiv, pav-ail nail nee ovqtavq, aqgaq aqdoi aqsivq keiv nail phaltsaol al, aqgaq aqdoi aqkhail bhai maq geel-nvq lai-ail. 37Alhai dul dai, tsaol-aq teevq gaq iqsanl bavkov eelpheeq aqlil bhai aqheeq tsilju nail ullul+ aqsivq maq hoel bhoel-ail. Hoel bhoel haq neq, aqheeq tsilju nail ullul aqsivq al, haqkov eelpheeq bhai bhi pav-ail nail ngel-i mail, aqheeq tsilju nail ullul khal-ail khi, haqkov eelpheeq iqsanl, luq-ail seil-ail nail ngaol. 38Aqheeq tsilju nail ullul aqsivq neq, haqkov eelpheeq aqsivq bhai ya hoel bhoel nail ngaol. 39Aqheeq tsilju nail ullul aqlil daol daiq-a nail khul gaq maqkhaiq, aqheeq tsilju nail ullul aqsivq bhai maq daol daiq movq-ail. Khul khi mail dai ngal-aq neq, aqheeq tsilju nail ullul aqlil neq, aqsivq nee maqtsil kheel nail ngaol” dai, aivq ge nail ngaol.


Lolmav 9 AEU - Ngal Yeiqsul Khali nail sivtavq bhai - Bible Search\nLolmav 8 Lolmav 10\nMiqyail Ilsaqleiqlal nail jeq-e bhai tsel dov-a nail ganl\n1Ngal Yeiqsul Khali nail sivtavq bhai maldil tsaq nail phaq ge nail ngaol. Ngal goiqbhaoq maq bhaoq. Meeqnail Haolnail Aqhaqlal bhaqda nee, ngaq nail heeq nia nail neema iqsanl, ngaq-ai nee mail salkhil khanq nail ngaol. 2Ngaq nail neema lavqkhoel bhai noeqhaq deedee khi khaq mao iqsanl khaoqlaol-ail nial. 3Ngaq nail jeq-e jaq-a ngaq nail aqivq jaqbheq nail haqbhoil, ngal Khali nee gaoq ceiv ceiv-ail khi Miqyail-i mail iqkhail yavq nail bhai daq movq nail neema aol-ail nial. 4Aqyu juq neq, Ilsaqleiqlal nail tsaol-aq ngaol. Aqyu juq neq, Miqyail-i mail tsel dov-ai thaq nail tsaol-aq pevq lal-a nail maqkhaiq, Miqyail nail seiqleiq khaoqsail maqkhaiq, daoqma saljial maqkhaiq, aoldaoq kovqdaoq maqkhaiq, uqhuq thaoq nail aol maqkhaiq, Miqyail nail saljial maqkhaiq, iqsanl mail ya-a nail tsaol-aq pevq nail ngaol. 5Aqyu juq neq, aqmil dov nail Ilsaqleiqlal nail tsaol-aq nail aqphiq aqbhal al juq nail ovq nee jeq lee el lee-a nail tsaol-aq juq ngaol. Aqsivq haqjoil phao nee ge haq neq, Khali iqsanl aqyu juq nail jeq-e jaq-a pevq nail ngaol. Aivq neq, iqsanl nail kovtavq bhai uvthaiq nail Miqyail ngaol. Aivq bhai nqmaq maqluv halyeel tsiqeeq bhel. Aqmiq.\n6Miqyail nail daoq neq, luq-ail seil-ail nail maq ngel-ail. Khul khi mail dai ngal-aq neq, Ilsaqleiqlal nail jeq-e jaq-a iqsanl mail, Ilsaqleiqlal nail tsaol-aq maldil pevq nail maq ngel-ail. 7Aqbhaqlaqhaq nail jeq-e jaq-a iqsanl bhai, aivq nail jeq-e jaq-a ngaol dai, maq ge nia-ail. “Ilcav nail ovq nee doevq lee-a nail juq bhai taivq-ail naoq nail jeq-e jaq-a ngaol dai, saol-nvq bhiq naol” dai, Miqyail Aqbhaqlaqhaq bhai ge bhiq-ai thaq nail ngaol. 8Niailhai ge movq-ail nial. Aqsivq haqjoil nee doevq lee-a nail jeq-e jaq-a juq neq, Miqyail nail yaq pevq nail maq ngel-ail. Daoqma saljial jaq-ai thaq nail khe-ai, doevq lee-a nail juq taivq-ail Aqbhaqlaqhaq nail yaq ngaol dai, saol-nvq-ai thaq nail ngaol. 9Khul khi mail dai ngal-aq neq, Miqyail Aqbhaqlaqhaq bhai saljial niailhai jaq-a nail ngaol: “Naqyaq kovq niil yanq bhai, ngal teevq pov gaoq lee naol. Aq-u phao, naoq nail khaqma Saqlal yaqyov teevq gaq tsiq nail ngaol” dai, ge bhiq-a nail ngaol.\n10Al ovqtavq, Leiqbhailkavq iqsanl, ngadao nail aqbhu Ilcav bhai maol ail khi, yaq ceiv lai-a nail ngaol. Yaq ceiv lai-a nail al neq, nvq gaq bhee nail ngaol. 11-12Yaq al nvq gaq aqmeeq phaq iqsanl aqdoil phaq iqsanl maq nl haq-al. Miqyail tsaol-aq yaq bhai tsel dov-u phao, aqyu juq nl nail hal nail bhai heldaiq khi tsel dov nail maq ngel-ail. Miqyail-i mail noeqceiv-ai thaq nail khe-ai bhee lal dai, aivq-i mail khul-a nail tsaol-aq bhai taivq-ail tsel dov nail ngaol dai, bhi heeq nia nail haqbhoil, “Aqivq gaq neq, jaqbheq gaq nail yaqkav ya jiovq naol” dai, Miqyail aqma gaq bhai ge bhiq-a nail ngaol. 13Jalliq lavqkhoel bhai gevq-ai thaq nail khe-ai,\nbhai gaiq-a khi,\nIlsaol bhai bhe naol” dai,\n14Alheel ngel-i mail, ngadao khul ge duq jiav nail-aiq. Miqyail maq tsaq maq daol-ail laiq. Maq ngel-ail dei-eiq. 15Khul khi mail dai ngal-aq neq, aivq Molseiq bhai ge bhiq-a nail:\n“Ngal geeqlaoq eeljaol\nbivq movq nail juq bhai\ngeeqlaoq eeljaol bivq khi,\nngal gaoqhaq gaiq-a\nmovq nail juq bhai\ngaoqhaq gaiq-a naol” dai,\n16Alheel ngel-i mail, tsaol-aq yaq nail neekhaol oil movq nail bhaqda nee tsel dov lavq nail maq ngel-ail. Laijai-a nail bhaqda nee iqsanl tsel dov lavq-a nail maq ngel-ail. Miqyail nail gaoq haq gaiq-a nail phaq bhaqda nee taivq-ail tsel dov lavq-a nail ngaol. 17Jalliq lavqkhoel bhai Iljiltuv milkhaoq khe heeqphaq bhai niailhai ge bhiq-ai thaq nail jiav nail ngaol:\n“Ngaq nail bhaqaoq neq, naoq nail bhaqaoq nee maqtsil eeq jaiq nail ngaol dai, bhi dov lal khi, milkhaoq doi dai, ngaq nail aqmil bhi gaiq doi ail nail haqbhoil, ngal naoq bhai heeqphaq bhi jiovq-a nail ngaol” dai, ge-ai thaq nail ngaol. 18Alheel ngel-i mail, Miqyail neq, aivq gaoqhaq gaiq-a movq nail juq bhai gaoqhaq gaiq-a khi, neema bhi gaol movq nail juq bhai bhi gaol nail ngaol.\n19“Thailhai phal-iq neq, khul khi mail Miqyail oeqbal gaoq thaq lavq nail-aiq. Aivq nail neema tsaq nail phaq bhai khaq sil gaq lav tsoiq nia nail-aiq” dai, nuljuq ngaq bhai naldaiq movq-ail jaol-aq. 20Miqyail bhai daoq kovq kovq nail tsaol-aq ol, naol neq, khalheel nail tsaol-aq pevq nail-aiq. “Khul khi mail naol ngaq bhai niailhai teivq lavq-a nail-aiq” dai, iqlaoq neq, teivq-a nail gaq bhai ge lai nia naol laiq. 21Iqlaoq lav sav nail gaq, iqlaoq lav sav nail miltsaq bhai khal lav sav movq nail khe-ai lav sav nia nail maq ngel-ail laiq. Miltsaq teevq loe bhai, aqphoiq bhao nail iqlaoq teevq heeq lav sav nail maqkhaiq, aqphoiq maq bhao nail iqlaoq teevq heeq lav sav nail maqkhaiq, aivq bhai jiav nail maq ngel-ail laiq.\n22Miqyail-i mail nl nail phaq iqsanl alhai dul nail ngaol. Aivq nail neema phail nail phaq bhi moel movq khi, aivq nail bhaqaoq bhai bhi heeq nia movq-ail bhiq nail ngaol. Thailhai ngaol-aoq, aivq neema phail khi lav luq lav seil-ail bhiq nail dai, lainq-ai thaq nail iqlaoq juq bhai ol ol-ail jaol nail ngaol. 23Seiqleiq khaoqsail ya dai, iqmoeq-u nee mail lav sav-ai thaq nail, aivq gaoqhaq gaiq-a nail iqlaoq juq bhai, aivq nail seiqleiq khaoqsail khadai eeq khadai heel nail dai bhi moel movq nail ngaol. 24Miqyail ngadao juq bhai, alheel nail iqlaoq pevq lal dai, khul-ai thaq nail ngaol. Yuldav nail tsaol-aq juq nail lavqkhoel bhai taivq-ail khul-a nail maq ngel-ail. Yu nail jeq-e jaq-a nail lavqkhoel bhai iqsanl khul-a nail ngaol. 25Alhai dul dai, yu nail jeq-e jaq-a nail ganl, Miqyail nail haqbhoil gedan nail Holseiq-i mail gevq-ai thaq nail haoqgavq lavqkhoel Miqyail ge nail:\n“Ngaq nail jeq-e jaq-a\nmaq ngel nail juq bhai\nngaol dai, khul khi,\nngal maq gaiq-a nail\nngal gaiq-a nail juq dai,\nkhul nail ngaol.\nmaq ngel-ail dai,\naivq-i mail ge-a nail\naqduq bhai nuljuq neq,\ndoevq nail Miqyail nail\nyaq ngaol dai,\ngaoq mil phal\nbhiq naol” dai,\n27Miqyail nail haqbhoil gedan nail Ilsaqyal iqsanl Ilsaqleiqlal nail jeq-e jaq-a nail ganl niailhai ge-ai thaq nail ngaol:\niqyaq iqma nail\nmao khi ngaol-aoq,\nhevqkovq nail phaq\nya nail tsaol-aq neq,\nmicil teevq-eel ngaol.\n28Khul khi mail dai\nbhee lal dai,\nphal lal nail phaq\nmaq jiav dai,\nnl nail ngaol” dai,\nge-ai thaq nail ngaol. 29Ilsaqyal gaoq ge nail:\n“Bhaqaoq eeq nail\nngadao juq nail\nmaq bhi doevq-ail\nceevq-al nul neq,\nngadao Saoldoq meenq\nkhe-ai pevq-ail khi,\ndul nail ngaol” dai,\nIlsaqleiqlal nail jeq-e jaq-a khi mail lavqkhiq tsail nail geeqlaoq daoq nail ganl\n30Ngadao khul ge duq jiav nail-aiq. Yu nail jeq-e jaq-a tsaq nail daol nail phaq bhai maq halpov khi ngaol-aoq, tsaq nail daol nail phaq ya-a nail ngaol. Ngal niailhai ge nail neq, neema thaqtsaol nail ngel-i mail ya-a nail tsaq nail daol nail phaq bhai ge nail ngaol. 31Thailhai ngaol-aoq, Ilsaqleiqlal nail tsaol-aq juq neq, aoldaoq kovqdaoq bhai tavq nail tsaq nail daol nail phaq bhai halpov khi ngaol-aoq, maq halpov moel-al. 32Khul khi mail maq halpov moel thaq nail dai ge haq neq, neema thaqtsaol nail phaq bhai maq juq dai, nl nail hal nail phaq bhai taivq-ail juq nail ngel-i mail ngaol. Alheel ngel-i mail tsaol-aq yaq phaqthiq thiq nail lovmav bhai aqyu juq iqsanl phaqthiq thiq nail ngaol. 33Jalliq lavqkhoel bhai gevq-ai thaq nail khe-ai:\nngal Yeel-ovq gaoqjaoq\nbhai bhi jiav naol.\naivq bhai neema\nkhal thaqtsaol nail\ntsaol-aq maq ya


Maqkul Introdução AEU - Bible Search\nMaqthaiq 28 Maqkul 1\nHaoqgavq niil keiv neq, khaq sil gaq-i mail gevq-a nail dai aqduq aqtsil tsil dai maq gevq bhoel-ai thaq khi ngaol-aoq, milnee uqnee khe Khali yaq juq, Maqkul-i mail gevq-a nail ngaol dai, noeq nail ngaol. Maqkul dai ge nail daoqceevq neq, deeqphuq phuq ma dai, ge movq nail ngaol. Yeiqsul nail gaqkhoel tsel-nvq gaq nail lavqkhoel bhai maq aol-ail. Aivq nail aqmil yaoq mil yaoq neq, Yaolhaq dai ngaol. Daoqceevq neq, Miqyail gaoqhaq bhiq-a nail dai, ge movq nail ngaol. Aivq nail aqma neq, Maqlil dai khul nail ngaol. Aivq nail ilkhaol neq, Yeiqlulsaqlaiq meenq bhai jiav khi, Yeiqsul sil jel-u phao, yaqlaol juq jil laiq jil lai-ail geeqlaoq hal duq pevq nail ngaol. Bhaqnaqbhal nee aqivq jaqbheq tavq nail ngaol.\nGevq-a nail aqyanq neq, A.D. 55-68 kovq nail gaiqlaq bhai ngaol. Gevq-a nail aqduq neq, Lolmav meenq bhai ngaol dai, noeq nail ngaol. Mee nia gaq saol-nvq nail, haoqgavq niil keiv gevq-u phao, Gaqkhoel Bheiqtuvluv-i mail khal ge nail khe-ai, gevq thaq nail niil dai, noeq nail ngaol. Thoil taivq-ail maq ngel-ai haq-al, Maqthaiq haoqgavq khi Lulkavq haoqgavq gevq-u phao, Maqkul haoqgavq bhai heldaiq heldaiq-ail gevq thaq nail ngaol dai, noeq nail ngaol.\nHaoqgavq niil keiv neq, Lolmav tsaol-aq Khali yaq juq bhai gevq bhiq-a nail ngaol.\nHaoqgavq niil keiv neq, Lolmav tsaol-aq Khali yaq juq, Yeiqsul bhai, aqyu juq-i mail tsiqeeq nail, hav bhoel-ai thaq nail khe-ai, neema thaqtsaol nail phaq ivq dai, gevq-a nail ngaol. Al ovqtavq, Yeiqsul neq, tsaol-aq khe-ai aqsivq haqjoil phi lee-a nail Miqyail ngaol. Neivq iqsanl, Yeiqsul neq Miqyail nail Yaqyov ngaol dai, heeq nia nail ngaol. Gaqkhoel juq, Yeiqsul neq Miqyail nail Yaqyov ngaol dai, heeq nia khi ev nail lavqkhoel neema thaqtsaol nail ngaol. Aqbhu Miqyail iqsanl Yeiqsul neq aivq nail Yaqyov ngaol dai, bhiq heeq bhi moel-a nail ngaol. Yeiqsul aivq gaq Miqyail nail Yaqyov ngaol dai, ge nail ngaol.\nAlheel ngel-i mail, haoqgavq niil keiv neq, Yeiqsul-i mail nl-a hal-a nail, ail-a lal-a nail juq gevq bhoel khi, aivq-i mail ge-a nail khi cavq bhiq cov bhiq-a nail juq maodai maq aol-ail. Yeiqsul nail daoq nee maqtsil aivq-i mail nl-a nail ganl bhai gevq bhoel-ai thaq nail ngaol.


Maqthaiq 13 AEU - Aq-u n-gaol, Yeiqsul ilkhaol nee dov - Bible Search\nMaqthaiq 12 Maqthaiq 14\nAqiq haiq nail ganl daoqma uqhuq daoq\n1Aq-u n-gaol, Yeiqsul ilkhaol nee dov ail khi, ngaqkha daolbhaq bhai jaoldeel ail-a nail ngaol. 2Aq-u phao, tsaol-aq munl munl ma juq Yeiqsul jaol nail bha maodai jil lal-a nail ngel-i mail, aivq laovq lavqkhoel bhai jaoldeel ail-a nail ngaol. Tsaol-aq munl munl ma juq neq, ngaqkha daolbhaq bhai thulphaol-nvq thaq nail ngaol. 3Yeiqsul daoqma uqhuq daoq nee mail ganl mee nia phaq aqyu juq bhai cavq bhiq cov bhiq-a nail ngaol.\nAivq ge nail: “Aq-u phao, aqiq haiq nail teevq gaq jaol laoq thaq nail ngaol. Teevq n kev lee-u phao, aivq aqiq haiq ail-a nail ngaol. 4Aivq haiq-u phao, aqiq teevq pav ganav juq neq, gailkhaol kovtavq bhai ga ail-a nail ngel-i mail, keivq-avq lee khi aqiq al juq bhai gov jaq gil-a nail ngaol. 5Aqiq teevq pav ganav juq neq, miltsaq bhaq nail lovmav lovyal bhai ga ail-a nail ngaol. Miltsaq aqbhaq ngel-i mail, lavqtsail mail aqjiiv jiiv dol lavq-a nail ngaol. 6Thailhai ngaol-aoq, daoqtsail maq kha navq ail-a nail ngel-i mail, nlma dov lal-u phao, nltsal mailma-ail kav nail bhaqda nee khuq-ail kov ail-a nail ngaol. 7Aqiq teevq pav ganav juq neq, aqgoe goeyal bhai ga ail-a nail ngaol. Aqgoe jiavbuv eeq lal khi, aqjiiv al bhai uvthaiq-ai thaq nail ngaol. 8Thailhai ngaol-aoq, aqiq teevq pav ganav juq neq, miltsaq mil meeq bhai ga ail khi aqheeq heeq lee-a nail ngaol. Teevq pav ganav juq neq, teevq yal bhoil, teevq pav ganav juq neq, kovq tsel bhoil, teevq pav ganav juq neq, hail tsel bhoil dai, heeq lee-a nail ngaol. 9Naqkhaol khal covq nail tsaol-aq naldaiq yaoq” dai, ge bhiq-a nail ngaol.\nKhul khi mail, daoqma uqhuq daoq ya yuq nail ganl\n10A bhai nee ngal-aq, yaqlaol juq Yeiqsul jaol nail bha lal khi, “Naol khul khi mail tsaol-aq al juq bhai daoqma uqhuq daoq yuq yuq-ail cavq bhiq cov bhiq nail-aiq” dai, naldaiq bhiq-a nail ngaol. 11Yeiqsul ge kovq bhiq-a nail: “Nqtavq Milkhaoq nail ganl oiltsail-ai thaq nail juq bhai nuljuq heeq nia lal-aoq nail ngaol. Thailhai ngaol-aoq, aqyu juq neq, maq heeq nia lal haq-al. 12Khul khi mail dai ngal-aq neq, jiav nail tsaol-aq bhai gaoq bivq laoq khi, gaoq jiav jaiq lal nail ngaol. Maq jiav nail tsaol-aq bhai neq, aqyu juq-i mail khal jiav nail juq bhai, oil dov gil nail ngaol. 13Alheel ngel-i mail, aqyu juq heldaiq khi ngaol-aoq, maq heldaiq moel nia, naldaiq khi ngaol-aoq, maq gaiq nia nail nee ovqtavq, maq gov heeq nia nail ngel-i mail, ngal aqyu juq bhai daoqma uqhuq daoq yuq yuq-ail, cavq bhiq cov bhiq nail ngaol.\n14Miqyail nail haqbhoil gedan nail Ilsaqyal-i mail ge-ai thaq nail daoq, aqyu juq nail lavqkhoel bhai bhee lal-a nail ngaol.\nAivq ge nail:\n‘Nuljuq ya gaiq\nYa moel khi ngaol-aoq,\n15Khul khi mail\nneema aqgaol gaol\nlal-a nail ngaol.\nnul neq, aqyu juq\n16Thailhai ngaol-aoq nuljuq neq, maivneev moel nia khi, naqkhaol gaiq nia nail ngel-i mail, geeqlaoq eeq nail ngaol. 17Ngal nuljuq bhai maldil dai, ge lavq bhel. Nuljuq-i mail ya moel-a nail juq, Miqyail nail haqbhoil gedan nail juq khi mail aq-u khe Miqyail nail tsaol-aq maodai moel movq deedee khi ngaol-aoq, maq ya moel-al. Nuljuq-i mail ya gaiq-a nail phaq gaiq movq deedee khi ngaol-aoq, maq ya gaiq-al” dai, ge bhiq-a nail ngaol.\nAqiq haiq nail ganl al nail daoqceevq ge daiq bhiq-a nail ganl\n18Yeiqsul gaoq ge nail: “Aqiq haiq nail ganl daoqma uqhuq daoq nail daoqceevq bhai naldaiq yaoq. 19Gailkhaol kovtavq bhai ga-ai thaq nail aqiq dai ge nail neq, tsaol-aq teevq gaq Miqyail Milkhaoq nail ganl ya gaiq khi maq gov heeq nia haq neq, haqeiv nail gaq lal khi aivq nail neema lavqkhoel bhai haiq-ai thaq nail aqiq bhai gov ha gil nail bhai ge movq nail ngaol. 20Lovmav lovyal bhai ga ail-a nail aqiq dai, ge nail neq, Miqyail nail daoq ya gaiq-u phao, teevq pov taivq-ail lavqkhiq tsail nail lavqkhoel nee hav bhoel-a nail tsaol-aq bhai ge movq nail ngaol. 21Thailhai ngaol-aoq, daoqtsail maq kha ivq ail-a nail ngel-i mail, teevq yanq maq ngel nail neq, maq doevq nia-ail. Daoq al daoq bhaqda nee, haq nail aoq nail phaq khi mail khoeq nail jiovq nail phaq kev lee-u phao, teevq pov taivq-ail khaonq ha gai-aivq nail ngaol. 22Aqgoe goeyal bhai ga ail-a nail aqiq dai ge nail neq, Miqyail nail daoq ya gaiq khi ngaol-aoq, miltsaq kovtavq bhai jaol-u phao, khaoqlaol nail phaq khi mail, phul heel ildaoq maoqgaiq bhai lavqkhiq tsail nail phaq neq, daoq al daoq bhai uvthaiq-ai thaq nail ngel-i mail, aqheeq maq heeq lee nia nail tsaol-aq bhai, ge movq nail ngaol. 23Miltsaq mil meeq bhai ga ail-a nail aqiq dai ge nail neq, Miqyail nail daoq ya gaiq-u phao, gov heeq nia nail tsaol-aq bhai ge nail ngaol. Alheel nail tsaol-aq neq, aqheeq maldil heeq lee nail ngaol. Teevq pav ganav juq neq, teevq yal bhoil, teevq pav ganav juq neq, kovq tsel bhoil, teevq pav ganav juq neq, hail tsel bhoil dai, heeq lee nail ngaol” dai, ge bhiq-a nail ngaol.\nHubhil haiq khoiq-a nail ganl daoqma uqhuq daoq\n24Yeiqsul aqyu juq bhai daoqma uqhuq daoq yaoq daoq yaoq nee mail Nqtavq Milkhaoq nail ganl niailhai gaoq cavq gaoq cov bhiq-a nail ngaol: “Aq-u phao, tsaol-aq teevq gaq aivq nail gov gov yal bhai gov gov iq aqmeeq haiq-ai thaq nail ngaol. 25Thailhai ngaol-aoq, tsaol-aq iqthaiq nail yanq bhai aivq bhai neejiav jiav nail gaq lal khi, gov haiq-ai thaq nail bhai hubhil haiq khoiq-ail ceevq khi kovq-ai thaq nail ngaol. 26Gov meeq lal khi gov bhoiq gov dov dov lal-u phao, hubhil iqsanl doevq lal thaq nail bhai ya moel-a nail ngaol.\n27Aq-u phao, ilheel gaq nail yaqkav juq ilheel gaq bhai niailhai ge bhiq lai-a nail ngaol: ‘Naoq nail gov gov yal bhai aqiq aqmeeq haiq-a nail maq ngel laiq. Khul khi mail hubhil doevq lal-a nail-aiq’ dai, naldaiq bhiq-a nail ngaol.\n28‘Ngaq bhai neejiav jiav nail gaq-i mail haiq khoiq lal thaq nail niil’ dai, ilheel gaq ge kovq bhiq-a nail ngaol. ‘Nvjuq bhai hubhil al juq bhai bhi gaol ha-ail movq-ail laiq’ dai, yaqkav al juq gaoq naldaiq bhiq-a nail ngaol.\n29Thailhai ngaol-aoq, aivq ge bhiq-a nail: ‘Alhai thaq khi-ail. Nuljuq hubhil gaol ha-u phao, gov iqsanl gaol ha nail bhao nail ngaol. 30Gov gaiq nail yanq kev lal-u phao kev dai, nvq phaq nvq phaq-ail bhi eeq lal yaoq. Gov gaiq nail yanq kev lal haq neq, hubhil bhai iqmoeq gaiq khi miqjaq bhai bavq poiv kivq dai, aqjeeq jeeq thaq-ai yaoq. Gov bhai neq, ngaq nail govjil bhai phi bhoel thaq-ai yaoq dai, gov gaiq nail juq bhai ge bhiq naol’ dai, ilheel gaq ge nail ngaol” dai, Yeiqsul aqyu juq bhai ge bhiq-a nail ngaol.\n31Yeiqsul aqyu juq bhai daoqma uqhuq daoq yaoq daoq yaoq nee gaoq cavq gaoq cov bhiq-a nail: “Nqtavq Milkhaoq neq, tsaol-aq teevq gaq aivq nail yalgaol bhai haiq-ai thaq nail gaoqpavq aqneev khe-ai, dul nail ngaol. 32Gaoqpavq aqneev al neq, aqneev iqsanl nee maqtsil nil khi ngaol-aoq, eeq lal-u phao, heeqlaoq gaoqjal iqsanl nee maqtsil eeq lal khi, aqbhaol bhaol ma ma lal nail ngaol. Alheel ngel-i mail, nqtavq phao bhail nail keivq-avq juq lavqmeiv bhai deivq lee khi aqkheel kheel lee nail ngaol” dai, ge bhiq-a nail ngaol.\n33Yeiqsul aqyu juq bhai daoqma uqhuq daoq yaoq daoq yaoq nee gaoq cavq gaoq cov bhiq-a nail: “Nqtavq Milkhaoq neq, deqtsiq khe-ai dul nail ngaol. Yaqmai-aq teevq gaq deqtsiq oil khi, khaqmul lav sav nail tsoelthoel hail deel bhai oil kheq khi mail, iqsanl bhai bhi bhaonq lal nail ngaol” dai, ge bhiq-a nail ngaol.\nYeiqsul daoqma uqhuq daoq yuq nail ganl\n34Ganl al juq iqsanl mail, Yeiqsul daoqma uqhuq daoq yuq yuq-ail tsaol-aq munl munl ma juq bhai cavq bhiq cov bhiq-a nail ngaol. Daoqma uqhuq daoq nee maq ngel nail neq, aivq aqyu juq bhai maq cavq maq cov bhiq-al. 35Aivq alhai cavq bhiq cov bhiq-a nail neq, Miqyail nail haqbhoil gedan nail gaq-i mail ge-ai thaq nail daoq bhi bhee lal-a nail ngaol. Daoq al daoq neq,\ndaoqma uqhuq daoq\nge daiq bhiq naol.\nteivq-u nee mail,\nthaq nail phaq\nHubhil haiq khoiq-a nail ganl al ganl nail daoqceevq\n36A bhai nee ngal-aq, Yeiqsul tsaol-aq munl munl ma jaol nail nee dov ail khi ilkhaol bha aol lai-a nail ngaol. Aq-u phao, aivq nail yaqlaol juq aivq jaol nail bha lal khi, “Gov gov yal bhai haiq khoiq-a nail hubhil nail ganl daoqma uqhuq daoq nail daoqceevq ge lavq-o” dai, ge bhiq-a nail ngaol.\n37Yeiqsul ge nail: “Gov gov iq aqmeeq haiq-a nail gaq neq, Tsaol-aq nail Yaqyov bhai ge nail ngaol. 38Gov gov yal neq, miltsaq niil heeq ngaol. Gov gov iq aqmeeq neq, Miqyail Milkhaoq lavqkhoel bhai jaol nail tsaol-aq juq bhai ge nail ngaol. Hubhil neq, haqeiv nail gaq nail kov-uvq bhai jaol nail tsaol-aq juq bhai ge nail ngaol. 39Hubhil haiq khoiq-a nail neejiav jiav nail al gaq neq, neivq heeqphaq ngaol. Gov gaiq nail aqn neq, miltsaq niil haoqnao naosaq khe yanq bhai ge nail ngaol. Gov gaiq nail juq neq, nqtavq gaqkhoel juq ngaol.\n40Hubhil bhai gaiq khi miqjaq-i mail kheq ha nail khe-ai, miltsaq niil haoqnao naosaq nail yanq bhai, alhai pevq lal nail ngaol. 41Tsaol-aq nail Yaqyov aivq nail nqtavq gaqkhoel juq bhai khoel-ai leevq khi, yu bhai bhi nl bheeq nail yaoq phaq yaoq-ao nee khi mail, haqeiv nail phaq nl nail tsaol-aq iqsanl bhai aivq nail milkhaoq lavqkhoel nee, bhi hevq dov nail ngaol. 42A bhai nee ngal-aq, aqyu juq bhai miqjaq jaibhoil lavqkhoel bhai bavq poiv nail ngaol. A bhai khal jaol nail tsaol-aq iqsanl mail, noeqhaq deedee nail lavqkhoel, nioil khi haoqgil keivq nail ngaol. 43Aq-u phao, Miqyail nail tsaol-aq juq neq, aqyu juq nail Aqbhu Miqyail Milkhaoq bhai, nlma khe-ai aqbhaq bhaq nail ngaol. Naqkhaol khal covq nail tsaol-aq naldaiq yaoq” dai, ge bhiq-a nail ngaol.\nDuq pheeq-ai thaq nail phul phul duq nail ganl daoqma uqhuq daoq\n44Yeiqsul gaoq ge nail: “Nqtavq Milkhaoq neq, daiyal bhai duq pheeq-ai thaq nail aqphoiq mao-ail kav nail phul phul duq khe-ai dul nail ngaol. Phul phul duq bhai moel-a nail gaq gaoq duq pheeq-ail ceevq khi lavqkhiq tsail deedee nail lavqkhoel, aivq khal jiav nail iqsanl gaoq ha khi, daiyal al khoeq bhai ul nail ngaol” dai, ge bhiq-a nail ngaol.\nAqphoiq mao-ail phoiq nail laoqpav laolpav nail sainl nail ganl daoqma uqhuq daoq\n45Yeiqsul gaoq ge nail: “Al ovqtavq, Nqtavq Milkhaoq neq, mailma-ail meeq nail laoqpav laolpav nail sainl bhai halpov thailthaiq nail jaiqgaiq gaiq nail teevq gaq khe-ai dul nail ngaol. 46Aivq mao-ail phoiq nail laoqpav laolpav nail sainl teevq heeq bhai halpov moel-u phao, kovq ail khi aivq khal jiav nail phaq iqsanl mail gaoq ha gil khi, sainl al heeq bhai ul nail ngaol” dai, ge bhiq-a nail ngaol.\nOvjeel joe nail ganl daoqma uqhuq daoq\n47Yeiqsul gaoq ge nail: “Al ovqtavq, Nqtavq Milkhaoq neq, iqyaq iqma bhai joe puvq gai-aivq-u phao, delgil yaoq phaq yaoq-ao nee bhai phee lai nail ovjeel khe-ai, dul nail ngaol. 48Delgil maodai joe ya-u phao, delgil nieivq nail tsaol-aq juq neq, ovjeel bhai iqyaq iqma daolbhaq bhai he dol lavq nail ngaol. A bhai nee ngal-aq, jaoldeel khi delgil aqmeeq juq bhai neq, pheeqdeel lavqkhoel bhai tsel bhoel khi ganl maq tsoiq nail delgil juq bhai neq, tsel ha nail ngaol. 49Miltsaq niil haoqnao naosaq nail yanq, alhai pevq lal nail ngaol. Nqtavq gaqkhoel juq dov lee khi, tsaq nail daol nail tsaol-aq khi haqeiv nail tsaol-aq bhai tselpav nail ngaol. 50A bhai nee ngal-aq, haqeiv nail tsaol-aq bhai neq, miqjaq jaibhoil lavqkhoel bhai bavq poiv nail ngaol. A bhai khal jaol nail tsaol-aq, noeqhaq deedee nail lavqkhoel nioil khi haoqgil keivq nail ngaol” dai, ge bhiq-a nail ngaol.\nNlmaoq aqsivq aqlil nail ganl\n51“Ganl niil juq iqsanl mail nuljuq gov heeq-ao naol laiq” dai, Yeiqsul naldaiq-u phao, “Gov heeq-ao naol” dai, yaqlaol juq ge kovq bhiq-a nail ngaol. 52“Alheel ngel-i mail, Nqtavq Milkhaoq khe yaqlaol pevq lal-a nail aoldaoq kovqdaoq cavq nail cov nail yaoq gaq yaoq-ao nee mail, ilheel gaq aivq nail nlmaoq oil thaq duq nee mail, nlmaoq aqsivq khi mail aqlil oil dov nail khe-ai dul nail ngaol” dai, Yeiqsul aqyu juq bhai ge bhiq-a nail ngaol.\nNaqsaqlail meenq yaq juq Yeiqsul bhai maq hav bhoel nail ganl\n53Yeiqsul daoqma uqhuq daoq al daoq cavq bhiq cov bhiq gaq-u phao, a bhai nee dov ail-a nail ngaol. 54Yeiqsul aivq nail jaolkhaoq jaollaoq bha kovq ail khi, aqyu juq nail uqhuq thaoq nail ilkhaol lavqkhoel bhai cavq bhiq cov bhiq-a nail ngaol. Ya gaiq-a nail tsaol-aq juq noeq-u maq dov dai, pevq ail khi ge nail: “Tsaol-aq niil gaq niilheel nail neenoeq neekha khi mail bhaqaoq eeq deedee nail juq khaq bha khe ya thaq nail ngel-aiq. 55Aivq neq, aqbhaol thoiq nia nail al gaq nail yaqyov maq ngel-ail laiq. Aivq nail aqma neq, Maqlil dai khul nail maq ngel-ail laiq. Yaqkov, Yaolsai, Silmoq khi mail Yuldav neq, aivq nail jaqbheq juq maq ngel-ail laiq. 56Aivq nail nailma juq iqsanl, ngadao juq nee jaol nail maq ngel-ail laiq. Thailhai phal-iq, tsaol-aq niil gaq niilheel nail bhaqaoq khaq bha khe ya thaq nail meeq” dai, ge nail ngaol. 57Alheel ngel-i mail, aqyu juq Yeiqsul bhaqda nee, neema cov nail ngaol.\nAq-u phao, Yeiqsul aqyu juq bhai ge bhiq-a nail: “Miqyail nail haqbhoil gedan nail tsaol-aq bhai, yaoq gaq yaoq-ao nee mail thaqeeq nail ngaol. Thailhai ngaol-aoq, aivq nail jaolkhaoq jaollaoq khi mail ilkhaol khe juq neq, aivq bhai maq thaqeeq-ail” dai, ge bhiq-a nail ngaol.\n58Aqyu juq Yeiqsul bhai neema maq thaqtsaol nail ngel-i mail, a bhai neq, bhaqaoq eeq nail phaq micil taivq-ail nl bhiq-a nail ngaol.


Phaodaiq 5 AEU - Joiqjaq doiqbev bev ma bhai - Bible Search\nPhaodaiq 4 Phaodaiq 6\nYov-ai thaq nail haoqgavq khi mail Yaolyaq nail ganl\n1Joiqjaq doiqbev bev ma bhai jaoldeel-nvq thaq nail gaq nail lavqmal lavq phao pavqyov yov-ai thaq nail haoqgavq teevq yov aol nail bhai, ngal ya moel-a nail ngaol. Haoqgavq al yov nail kovtavq phao maqkhaiq, lavqkhoel phao maqkhaiq, haoqgavq gevq-ai thaq nail ngaol. Haoqgavq al yov nail kovtavq bhai junq sivq dao deeq khi pheethaiq-ai thaq nail ngaol. 2Aq-u phao, gaq mao-ail kav nail nqtavq gaqkhoel teevq gaq aqthel aqkav kav dai gul nail: “Haoqgavq niil yov bhai phao khi, junq deeq-ai thaq nail juq bhai oil ha nail, khaq sil gaq geel-nvq nail-aiq” dai, gul nail bhai, ngal ya gaiq ya moel-a nail ngaol. 3Haoqgavq al yov bhai neq, nqtavq kovtavq bhai jaol nail juq maqkhaiq, miltsaq kovtavq bhai jaol nail juq maqkhaiq, miltsaq nail kov-uvq bhai jaol nail juq maqkhaiq, teevq gaq-ail maq phao nia-ail, maq heldaiq nia-ail. 4Haoqgavq al yov bhai phao nail maqkhaiq, ge nail maqkhaiq, geel-nvq nail tsaol-aq teevq gaq bhai iqsanl maq halpov moel-a nail ngel-i mail, ngal nioil deedee-a nail ngaol. 5Aq-u phao, joiqmaoq mavmaoq nail lavqkhoel khe teevq gaq ngaq bhai niailhai ge lavq-a nail ngaol: “Thaq nioil. Yuldav nail tsaol-aq nail jeq-e jaq-a lavqkhoel nee dov lal-a nail, allaqjaqsil dai khul nail, Daqbhil nail daoqtsail pevq nail gaq, gaq lai-aoq nail ngaol. Alheel ngel-i mail, haoqgavq al yov bhai iqsanl, junq deeq-ai thaq nail sivq laiq bhai iqsanl, aivq phao nia nail ngaol” dai, ge lavq-a nail ngaol.\n6A bhai nee ngal-aq, doiqbev bev ma khi mail aqdoevq phaq al liq maol nail gaoltsi bhai maqkhaiq, joiqmaoq mavmaoq al juq nail gaoltsi bhai maqkhaiq, thulphaol-nvq thaq nail yaol yaq bhai ngal ya moel-a nail ngaol. Yaol yaq al maol neq, deeq heivq nail bhai ya daq daiq-a nail khe-ai dul nail ngaol. Aivq neq, uqkheel sivq kheel covq khi, maivneev sivq neev covq nail ngaol. Maivneev al sivq neev neq, miltsaq kovtavq bhai doi dai, Miqyail-i mail khoel-ai leevq-a nail, aqhaqlal sivq gaq bhai ge nail ngaol. 7Aq-u phao, Yaolyaq al gaq lai khi, doiqbev bev ma bhai jaoldeel-nvq thaq nail gaq nail lavqmal lavq bhai aol nail yov-ai thaq nail haoqgavq al yov oil lai-a nail ngaol. 8Aivq laiqyov-ai thaq nail haoqgavq al yov oil-u phao, aqdoevq phaq al liq maol khi mail joiqmaoq mavmaoq al nvq tsel liq gaq Yaolyaq nail sivtavq bhai peevqceevq kovdoiq doiq nail lavqkhoel nee gaolbeiv-a nail ngaol. Aqyu juq yaoq gaq yaoq-ao nee mail dil-nvq aol khi, tovq khi danq nail huqbhiq nil nail phaq teevq bhee aol nail heel maiqgaoq iqsanl, tsinq-ai thaq nail ngaol. Huqbhiq nil nail al phaq neq, Miqyail nail tsaol-aq juq nail geeqlaoq hal daoq ngaol. 9Aqyu juq tsiqeeq nail daoqsel aqsivq niailhai gul nail ngaol:\nal yov oil khi\njunq deeq-ai thaq nail\njuq bhai phao nail neq,\nnaol geel-nvq nail ngaol.\nnaol deeq heivq nail bhai\nya daq-a nail ngaol.\nKhul phaq nail\njeq-e bhai maqkhaiq,\nkhul phaq nail daoq ge nail\ntsaol-aq bhai maqkhaiq,\niqsanl bhai maqkhaiq,\nmilkhaoq yaoq khaoq\nyaoq-ao nee maqkhaiq,\nnaol naoq nail aqsivq-i mail\ntsaol-aq yaq bhai\nul kovq-a nail ngaol.\n10Naol aqyu juq bhai\npevq lal dai maqkhaiq,\naivq nail Philma\nnl bhiq-a nail ngaol.\nya uvthaiq nail ngaol” dai,\n11Ngal gaoq heldaiq gai-aivq-u phao, mao deedee nail nqtavq gaqkhoel nail aqthel ya gaiq-a nail ngaol. Aqyu juq neq, aqdoevq phaq liq maol khi mail joiqmaoq mavmaoq al nvq tsel liq gaq bhai maqkhaiq, doiqbev bev ma al bhai maqkhaiq, teevq jaoq jaoljaoq-ai thaq nail ngaol. Aqyu juq neq, aqsainv aqlanv gaq bhee nail ngaol. 12Aqyu juq aqthel aqkav kav dai, niailhai gul nail ngaol:\n“Deeq heivq nail bhai\nya daq-a nail Yaolyaq neq,\nphul heel ildaoq\nneenoeq neekha maqkhaiq,\ngaq kav nail phaq maqkhaiq,\nev nail phaq maqkhaiq,\nseiqleiq khaoqsail maqkhaiq,\ntsiqeeq nail phaq maqkhaiq,\nya nail geel-nvq nail ngaol” dai,\n13A bhai nee ngal-aq, nqtavq kovtavq bhai jaol nail juq maqkhaiq, miltsaq kovtavq bhai jaol nail juq maqkhaiq, miltsaq kov-uvq bhai jaol nail juq maqkhaiq, iqyaq iqma bhai jaol nail juq maqkhaiq, al juq iqsanl mail niailhai ge nail bhai ngal ya gaiq-a nail ngaol:\n“Joiqjaq doiqbev bev ma bhai\njaoldeel-nvq thaq nail\ngaq bhai maqkhaiq,\nYaolyaq bhai maqkhaiq,\ntsiqeeq nail phaq,\nev nail phaq,\nkhi mail uvthaiq nail\nbhaqaoq jiav dei-eiq” dai,\naqyu juq gul nail ngaol.\n14Aq-u phao, aqdoevq phaq al liq maol, “Aqmiq” dai, ge-a nail ngaol. Joiqmaoq mavmaoq al juq neq, peevqceevq kovdoiq doiq nail lavqkhoel nee gaolbeiv khi uqhuq thaoq-a nail ngaol.


Heiqbhail 9 AEU - Iqmoeq-u phao nee ge bhiq-a nail - Bible Search\nHeiqbhail 8 Heiqbhail 10\nMiltsaq kovtavq khe saiqgov gov ma lavqkhoel bhai uqhuq thaoq nail ganl\n1Iqmoeq-u phao nee ge bhiq-a nail daoqma saljial lavqkhoel bhai Miqyail bhai uqhuq thaoq nail aol juq aol nail ngaol. Tsaol-aq yaq-i mail cov-a nail uqhuq thaoq nail saiqgov gov ma iqsanl jiav nail ngaol. 2Saiqgov gov ma al nail lavqkhoel-ai, iqmoeq-u khe kev lee nail jaol duq bhai neq, phalmanq tsiq dav duq, kovqkhail khi laol bhiq-ai thaq nail khaqmul jiav nail ngaol. Jaol duq al duq bhai neq, meeq nail haol nail jaol duq dai, khul nail ngaol. 3Saiqgov gov ma nail lavqkhoel khe, thaoq pav-ai thaq nail haoqnao khe jaol duq neq, meeq dee haol deedee nail jaol duq dai, khul nail ngaol. 4Al nail lavqkhoel, heel leivq-ai thaq nail huqbhiq nil nail phaq laol bhiq duq khi, thunq heeq lao lao-ail heel leivq-ai thaq nail daoqma saljial nail thunq jiav nail ngaol. Thunq al heeq nail lavqkhoel bhai, maqnav khaqmul aol nail heel iqlaoq, daq tsuq tsuq nail Aqloq nail joiqniovq khi, daoqma saljial gevq-ai thaq nail lovmav dailpav aol nail ngaol. 5Thunq al heeq nail kovtavq bhai, seiqleiq khaoqsail eeq nail Kheiqlulbheiq dai khul nail maolkhoel nvq maol bhi jiav-a nail ngaol. Aivq nail aqdao neq, oeqbal phaiq duq dai khul nail thunq al thunq nail kovtavq bhai uvthaiq-ai thaq nail ngaol. Ganl niil juq iqsanl mail niil aq-il nuljuq bhai maq ge bhiq-ail.\n6Al juq bhai alhai lav sav-ai thaq nail ngaol. Philyaq juq yovqgavq nail ganl nl dai, saiqgov gov ma iqmoeq khe kev lee nail jaol duq bhai khaq mao iqsanl, aol lai nail ngaol. 7Thailhai ngaol-aoq, nvq dao teevq dao bhai neq, Philma gaq taivq-ail aol lai nia nail ngaol. Aivq aol lai-u phao, aivq nail haqbhoil maqkhaiq, tsaol-aq yaq-i mail maq heeq nia dai, nl laiq-a nail oeqbal nail haqbhoil maqkhaiq, laol bhiq nail aqsivq oil laivq nail ngaol. A bhai neq, teevq kovq teevq pov taivq-ail ya aol lai-ail teevq-eel ngaol. 8Alhai nl-a nail bhaqda nee, iqmoeq-u phao nee cov-ai thaq nail saiqgov gov ma al maq peivq ha-u kev dai neq, meeq dee haol deedee nail jaol duq bhai aol lai nail gailkhaol maq daol lal haq-al dai, Meeqnail Haolnail Aqhaqlal phaodaiq lavq-a nail ngaol. 9Ganl al juq neq, niil yeel nail haqbhoil daoqma uqhuq daoq teevq-eel ngaol. Al bhai danq bhiq nail phaq danq bhi khi laol bhiq nail phaq laol bhiq khi ngaol-aoq, al juq neq, Miqyail bhai uqhuq thaoq lai nail tsaol-aq nail heeq nia nail neema bhai neekhaol teevq sil maq nl bhee nia-ail. 10Al juq neq, jaq nail daol nail phaq maqkhaiq, tsiq haol nail mee nia phaq maqkhaiq, aqsivq haqjoil phao taivq-ail tavq nail aol juq pevq nail ngaol. Aqsivq maq lav phal nail gaiqlaq bhai, aol al juq bhi thaoq-a nail ngaol.\nKhali nail aqsivq nail ganl\n11-12Thailhai ngaol-aoq, Khali neq, niil aq-il khe kev lee-a nail aqmeeq phaq bhai tavq nail Philma aqivq gaq khe-ai, lee-a nail ngaol. A bhai nee ngal-aq, aivq eeq jaiq bhee jaiq nail saiqgov gov ma bhai lai pav khi, teevq pov taivq-ail meeq dee haol deedee nail jaol duq bhai aol lai-a nail ngaol. Saiqgov gov ma al neq, aqlavq-i mail cov-a nail maq ngel-ail. Miltsaq nee tavq nail iqsanl maq ngel-ail. Aivq meeq dee haol deedee nail jaol duq bhai aol lai-u phao, civqmeiv khi niaoqnel niaoq yaq nail aqsivq oil khi aol lai-a nail maq ngel-ail. Aivq aivq nail aqsivq oil khi aol lai-a nail ngel-i mail, ngadao nqmaq maqluv halyeel hevqkovq nail phaq ya dai, aivq nl-a nail ngaol. 13Khul khi mail dai ngal-aq neq, civqmeiv khi niaoqnel laqsil nail aqsivq maqkhaiq, niaoqnel niaoqkhal laol bhiq-a nail lailmevq maqkhaiq, aolsaolkovq phao maq meeq maq haol nail tsaol-aq bhai haiq bav bhiq-u phao, aqsivq haqjoil phao meeq lal haol lal dai, nl nia haq neq, 14Khali nail aqsivq neq, a dai nee maqtsil khadai nl nia nail-aiq. Aivq neq, nqmaq maqluv halyeel doevq nail Aqhaqlal Miqyail bhai juq khi, malbavq teevq peivq-ail maq daol nail, aivq nail aqmaol Miqyail bhai laol bhiq-a nail ngaol. Aivq nail aqsivq neq, ngadao nail heeq nia nail neema lavqkhoel bhai aol nail bheeq nail leel nail juq bhai tsiq haol bhiq khi, aqdoevq doevq nail Miqyail nail haqbhoil nl nia hal nia dai, nl lavq-a nail ngaol.\n15Iqmoeq-u phao jaq-ai thaq nail daoqma saljial nail kov-uvq bhai ngadao jaol-u phao, bheeq nail leel nail juq nail lavqkhoel ngadao bhai bhi jel-ail nail dai khi, Yeiqsul khanq sil-a nail ngaol. Alheel ngel-i mail, khul-ai thaq nail tsaol-aq bhai, “Ngal nuljuq bhai bivq naol” dai, Miqyail-i mail ge-ai thaq nail nqmaq maqluv halyeel ivq nail jaiqbhoil ya dai, Yeiqsul neq, daoqma saljial aqsivq nail gaiqlaq khe tsaol-aq ngaol.\n16Jaiqbhoil bivq naol dai, ge ceiv-ai thaq nail haoqgavq jiav haq neq, jaiqbhoil bivq nail gaq maldil sil-aoq thaq nial dai, iqmoeq-u phao nee ya heeq kivq nail ngaol. 17Khul khi mail dai ngal-aq neq, jaiqbhoil niailhai bivq naol dai, haoqgavq gevq-ai thaq nail khe-ai, bivq nail aqheel gaq sil haq neq, jaiqbhoil bivq nia nail ngaol. Bivq nail aqheel gaq maq sil nail gaiqlaq, gevq-ai thaq nail khe-ai jaiqbhoil maq bhoil bhiq kivq-ail. 18Iqmoeq-u phao jaq-ai thaq nail daoqma saljial al iqsanl, aqsivq maq dov dai, nl khal leevq-a nail maq ngel-ail. 19Khul khi mail dai ngal-aq neq, aoldaoq kovqdaoq lavqkhoel-ai ge bhiq-a nail daoq yaoq daoq yaoq-ao nee, Molseiq Ilsaqleiqlal tsaol-aq iqsanl bhai ge bhiq khi, niaoqnel niaoq yaq khi civqmeiv nail aqsivq ulcuvq kheq khi, neltsaiq deel yaol yaq nail aqmevq khi lunl nail aqnaiq-i mail haoqgavq pavqjiov khi tsaol-aq al juq bhai maqkhaiq, aivq jiivq bav bhiq-a nail ngaol. 20“Aqsivq al neq, nuljuq bhi tsaothe nail haqbhoil, Miqyail-i mail nuljuq bhai jaq-ai thaq nail daoqma saljial bhai tavq nail aqsivq ngaol” dai, ge bhiq-a nail ngaol. 21Saiqgov gov ma khi a bhai khal yuq nail nlmaoq iqsanl bhai, alhai dul dai, aivq aqsivq jiivq bav-a nail ngaol. 22Aoldaoq kovqdaoq bivq-ai thaq nail khe-ai, iqsanl mail dai ge kivq dai, aqsivq-i mail tsiq haol-a nail ngaol. Aqsivq dov nail phaq maq jiav haq neq, oeqbal phaiq nail phaq maq jiav-ail.\nOeqbal bhai oil ha nail dai khi, Yeiqsul aivq nail aqmaol laol bhiq-a nail ganl\n23Nqtavq kovtavq khe maolkhoel juq bhai tsiq haol nail dai khi, alheel juq ya nl haq neq, nqtavq kovtavq khe maldil juq bhai tsiq haol dai, a dai nee maqtsil meeq nail laol bhiq nail phaq ya jiav nail ngaol. 24Khul khi mail dai ngal-aq neq, aqlavq-i mail lav sav-ai thaq nail meeq nail haol nail jaol duq bhai Khali aol lai-a nail maq ngel-ail. Jaol duq al neq, maldil deel jaol duq al nail maolkhoel teevq-eel ngaol. Aivq niil aq-il ngadao nail haqbhoil Miqyail nail sivtavq bhai aqmaol moel dai, nqtavq kovtavq bhai aol lai-a nail ngaol. 25Philma neq, yovqgavq nail aqsivq maq oil dai, jaiqyaq nail aqsivq oil khi, meeq dee haol deedee nail jaol duq bhai yaoq kovq yaoq-ao nee aol lai nail ngaol. Thailhai ngaol-aoq, Khali neq, aivq nail aqmaol alhai mee nia pov ya laol bhiq nail maq ngel-ail. 26Alhai ya laol bhiq nail kheel nul neq, nqtavq khi miltsaq teivq-u phao nee aivq mee nia pov ya khanq sil nail ngaol. Thailhai ngaol-aoq, oeqbal oil ha nail dai khi, haoqnao naosaq khe aqyanq niil nail lavqkhoel, aivq teevq pov taivq-ail dov lee khi, aivq nail aqmaol laol bhiq-a nail ngaol. 27Ngadao tsaol-aq teevq pov ya sil khi, yaqhao yalkhaq dal nail bhai ya daq nail ngaol. 28Alhai dul dai, tsaol-aq nail oeqbal bhai phi ha nail dai khi, Khali aivq nail aqmaol teevq pov taivq-ail laol bhiq nail bhai ya daq-a nail ngaol. Aivq nvq pov teevq pov yavq kha lee-u phao, oeqbal bhai teevq peivq-ail maq tavq-ail yavq kha lee khi, aivq bhai noeqthunq nail tsaol-aq bhai hevqkovq nail ngaol.


1 Tilmolseiq 6 AEU - Miqyail nail aqmil bhai maqkhaiq, - Bible Search\n1 Tilmolseiq 5 2 Tilmolseiq int\n1 Tilmolseiq 6\nIlheel khi yaqkav juq nail ganl\n1Miqyail nail aqmil bhai maqkhaiq, nvjuq-i mail cavq bhiq cov bhiq-a nail daoq bhai maqkhaiq, yu khal ge movq-ail maq yaq ge dai, yaqkav juq neq, yovqgavq nail ilheel bhai mailma-ail ev nail tsaq nail ngaol. 2Khali yaq pevq nail ilheel juq nail kov-uvq bhai jaol nail yaqkav juq neq, yovqgavq nail ilheel nail aqivq jaqbheq pevq lal-a nail ngel-i mail, yovqgavq nail ilheel bhai maq ev dai jaol nail maq tsaq-ail. Ilheel juq nail haqbhoil ganl aqmeeq-ai nl nail tsaq nail ngaol. Khul khi mail dai ngal-aq neq, aqyu juq alhai nl-u phao, Khali yaq pevq nail, aqyu juq-i mail gaiq-a nail ilheel juq geeqlaoq al ya nail ngaol. Alheel ngel-i mail, naol ganl niil juq cavq bhiq cov bhiq khi gaq bhiq thailthaiq yaoq.\nMiqyail bhai ev khi neekhaol sil nail ganl\n3Tsaol-aq teevq gaq ganav, bheeq-n nail ganl teevq phaq ganav yu bhai cavq bhiq cov bhiq khi, ngadao nail Heeqphaq Yeiqsul Khali nail cavq bhiq cov bhiq nail haol nail daoq bhai maq naldaiq haq neq, 4aivq neq neema eeq khi, khul teevq phaq-ail maq heeq nia nail tsaol-aq ngaol. Aivq neq, daoq juq nail ganl nee khaq pheeljaq khi jil pheeljaq movq deedee nail neema aol-ail teevq-eel ngaol. Alhai nl nail phaq neq, yu bhai maivjeel jeel nail, iqdaiq iqtsai dov lal nail, khal ge movq-ail ge nail, yu nail ganl haqeiv nail phaq saol-nvq nail, niil juq bhi dov lal nail ngaol. 5Tsaol-aq al juq, aqmeeq phaq bhai saol-nvq nail phaq luq-ail seil-ail nail nee ovqtavq, maldil tsaq nail daoq teevq peivq-ail maq aol dai, jil pheeljaq nail phaq iqsanl bhi dov lal nail ngaol. Aqyu juq neq, Miqyail bhai ev nail ngel-i mail, jail jeq jeq lal nail ngaol dai, noeq-ai thaq nail ngaol.\n6Ngel nail ngaol. Miqyail bhai ev khi ngadao-i mail khal jiav nail phaq bhai neekhaol sil haq neq, jail jeq mao-ail jeq nail ngaol. 7Khul khi mail dai ngal-aq neq, ngadao miltsaq kovtavq bhai doevq lee-u phao, khul teevq phaq iqsanl maq aol dai, doevq lee-a nail ngaol. Alhai dul dai, ngadao sil khi miltsaq niil nee dov ail-u phao, khul teevq phaq iqsanl maq oil laiq kivq-ail. 8Alheel ngel-i mail, jaqjaq daoldaol khi aqgaq aqdoi jiav haq neq, ngadao neekhaol sil nail tsaq nail ngaol. 9Hulmeeq meeq lal movq nail juq neq, jalmul mul nail lavqkhoel bhai aol ail nail ngaol. Aqyu juq lavqphee bhai phee lai nail nee ovqtavq, neenoeq neekha teevq peivq-ail maq aol-ail, maq meeq nail aqsivq haqjoil nail neekhaol mee nia phaq nail lavqkhoel bhai ga bhoel ail nia nail ngaol. Aqsivq haqjoil nail neekhaol al neq, tsaol-aq yaq luq-ail seil-ail nail lavqkhoel bhai bhi ga nevq ail nail ngaol. 10Khul khi mail dai ngal-aq neq, phul bhai neekhaol jiav nail phaq neq, haqeiv nail phaq iqsanl nail daoqthaoq ngaol. Tsaol-aq teevq pav ganav phul bhai neekhaol jiav nail ngel-i mail, neema thaqtsaol nail phaq bhai khaonq ha khi, noeqhaq noeq aoq nail mee nia phaq aqyu juq nail neema lavqkhoel bhai teevq bhee aol lal nail ngaol.\nNeema thaqtsaol nail phaq bhai tavq nail genl dev nail phaq\n11Alheel ngel-i mail, Miqyail nail tsaol-aq-ol, naol al juq bhai gail jao jao yaoq. Tsaq nail daol nail phaq, Miqyail bhai ev nail phaq, neema thaqtsaol nail phaq, goil nail gaiq-a nail phaq, neema ol nail phaq khi, neenuq neebeiv aol nail phaq, niil juq nail haoqnao thekheel yaoq. 12Neema thaqtsaol nail phaq bhai tavq nail meeq deedee nail phaq nail haqbhoil genl dev yaoq. Nqmaq maqluv halyeel doevq nail phaq bhai nieivq thaiq-ai thaq yaoq. Naol al phaq bhai ya dai, Miqyail naoq bhai khul khi tsaol-aq maodai gaq nail sivtavq bhai naol ganl al bhai aqmeeq-ai salkhil khanq-ao nail ngaol. 13Yaoq phaq yaoq nee bhai aqdoevq bhi doevq nail Miqyail nail sivtavq bhai maqkhaiq, heeqphaq Bhoqthil Phillav nail sivtavq bhai salkhil aqmeeq-ai khanq nail Yeiqsul Khali nail sivtavq bhai maqkhaiq, ngal naoq bhai daoq niailhai bivq nail ngaol. 14Ngadao nail Heeqphaq Yeiqsul Khali dov lee-u phao kev dai, naol laiq nail tsa nail phaq khi, oeqbal thaq duq maq ya dai, aivq-i mail daoq bivq-ai thaq nail khe-ai aqmeeq-ai naldaiq yaoq. 15Miqyail-i mail noeqceiv-ai thaq nail aqyanq kev lal haq neq, aivq bhai bhi dov lee nail ngaol. Geeqlaoq eeq nail Miqyail neq, aivq teevq gaq taivq-ail uvthaiq nail ngaol. Aivq neq, heeqphaq juq nail kovtavq bhai Heeqphaq ngaol. Miqyail juq nail kovtavq bhai Miqyail ngaol. 16Aivq taivq-ail nqmaq maqluv halyeel doevq nail ngaol. Aivq neq, teevq gaq-ail aivq nail aqbhaq aqjail bhai maq lai nia nail lavqkhoel bhai doevq nail ngaol. Tsaol-aq teevq gaq-ail aivq bhai maq moeldaiq-a nail nee ovqtavq, moel iqsanl maq moel nia-ail. Nqmaq maqluv halyeel nail seiqleiq khaoqsail khi bhaqaoq aivq nail kovtavq bhai jiav dei-eiq. Aqmiq.\n17Eeq movq heel movq nail neema thaq aol dei-eiq dai, niil yeel nail lavqkhoel khe hulmeeq meeq nail juq bhai cavq bhiq yaoq. Luq-ail seil-ail nia nail phul heel yalkav bhai thaq noeqthunq dei-eiq, ngadao lavqkhiq ya tsail dai yaoq phaq yaoq-ao nee teevq bheeq teevq lovq bivq lavq-a nail Miqyail bhai taivq-ail noeqthunq yaoq dai iqsanl, daoq bivq yaoq. 18Yu nail haqbhoil aqmeeq phaq nl bhiq yaoq. Meeq nail ganl mee nia phaq nl yaoq. Laoqniul maq niul dai, danq bhiq yaoq. Yu bhai maodai bivq yaoq dei-eiq dai, aqyu juq bhai daoq bivq yaoq. 19Maljiaov dai aqdoevq doevq nail phaq bhai nieivq thaq-ai thaq kivq dai, yaqhao khe yeel nail lavqkhoel bhai nuljuq ivqdao deel daoqthaoq jiav dai, aqmeeq phaq hal pov jil thaq-ai yaoq dei-eiq dai iqsanl, aqyu juq bhai daoq bivq yaoq.\nTilmolseiq bhai haoqnao naosaq khe daoq bivq-a nail ganl\n20Tilmolseiq-ol, naoq bhai av bhiq-a nail juq bhai aqmeeq-ai oil thaq-ai yaoq. Miqyail bhai maq ev dai ganl maq tsoiq nail daoq juq khi, jil pheeljaq nail juq bhai gail jao jao yaoq. Neenoeq neekha aol naol dai ge khi ngaol-aoq, maq ngel nail neenoeq neekha juq bhai gail jao jao yaoq. 21Tsaol-aq teevq gaq ganav juq, maq ngel nail neenoeq neekha al bhai naldaiq nail ngel-i mail, neema thaqtsaol nail gailkhaol bhai gail bheeq bheeq nail ngaol.\nNuljuq nail kovtavq bhai geeqlaoq eeljaol bhi jiav dei-eiq.